text:
CANDON CITY – Nupay ibilang dagiti mannalon a grasia ti indateng ti Bagyo Egay gapu ta makaraepdan, naapektaran ti sektor ti panagkalapan, nangruna dagiti coastal barangays ditoy siudad, segun iti city agriculturist ditoy.
Kinuna ni Elmor Leano a naapektaran dagiti mangngalap iti Barangay Darapidap, Paypayad ken Tamurong gapu iti panagngato ti danum a nakaipasdekan dagiti fish cages a nakaigapuan ti pannakabulos dagitoy.
Kas paset ti livelihood project ti BUB, nangipaay ti Department of Agriculture Region 1 iti bangus fingerlings a taraknen dagiti benepisario a mangngalap. (Danny Antalan)


c: text/html

text:
Candon City, Ilocos Sur - “Agyamanak kenni Apo Dios iti panakaiparsuak.” Kinuna ni Congressman Eric Singson iti naragsak a panangrambakna iti kasangayna a naigiddato iti panakarambak iti aldaw dagiti Tatang idi Hunio 15 idiay Candon Civic Center.
Dagiti bisita ken nangipaay iti mensahe ket pakairamanan da Gobernador Luis Ryan Singson ti probinsia ti Ilocos Sur, Gobernador Eustaquio Bersamin iti probinsia ti Abra, Congressman Victor Ortega ken ni sigud a San Fernando City Mayor Mary Jane Ortega iti La Union, Congressman Nicasio Aliping, Jr. iti Baguio City, Bishop David William Antonio ti San Juan de Sahagun Parish Church ken dagiti papadi, Mayor Ericson Singson ken dagiti mamayores iti maikaddua a distrito ti Ilocos Sur.
Malaksid kadakuada ket immay ken kinablaawan pay dagiti Regional Director ken Provincial Directors ti naduma-duma nga ahensia ti gobierno, dagiti bise-mayor ken konsehales iti naduma-duma nga ili ken dadduma pay a nakipagrambak iti kasangayna.
Sakbay iti programa iti Candon Civic Center, immun-una pay a naaramid ti Misa iti simbaan Katoliko iti Candon babaen kenni Bishop Antonio. Simmaruno ti programa iti civic center a nakairamanan ti programa ken naragsak a kankanta babaen iti panangidaulo ni Jay Cayuca a maysa a premier violinist iti pagilian a Pilipinas.
“Agyamanak ta naikkanak iti gundaway nga agserbi kadagiti tattao ken addaanak iti naragsak a pamilia.” Kinunana iti interview kenkuana iti sanguanan dagiti nagkaadu a tattao a nangiyabrasa iti panangikablaaw kenkuana.
Nagbalin a naisangsangayan ti kasangayna gapu iti panangipaay ni Jay Cayuca iti sonata para kadagiti amma a maramrambakan iti daytoy nga aldaw.
Nagbalin pay a good mood ni Congessman Singson iti panangpalugodna iti panaki-picture kadagiti tattao nangruna kadagiti scholars iti programana a kas koma ti Candon City Culinary Arts, Government Apprentice Program, Congressman Eric D. Singson Scholarship Grant (CEDSSG), dagiti empleado iti opisinana, kameng ti media ken dagiti kangrunaan iti amin iti pamiliana.undefined

robotstxt: allowed

filter: keep


text:
BANTAY, Ilocos Sur – Dua a replika ti paltog, magasin ken balbala ti nakumpiska dagiti polis iti panagsukisokda iti maysa a balay iti Barangay Bulag Centro ditoy nga ili iti agsapa ti Pebrero 22.
Nakasukain bayat ti panagsukisokda dagiti polis ditoy nga ili babaen ti panangidaulo ni OIC Benedicto Gose Cardenas iti balay ni Cornelio Garcia y Padre, 44, naasawaan, OFW manipud Italy ken residente iti nadakamat a barangay iti mapapati a replika ti paltog nga addaan marking Bruni Mod .92 8mm (made in Italy), maysa a mapapati a replika nga addaan marking K Mod .92 auto cal 8mm-Italy, 2 magazine assembly para iti cal 88mm ken 3 blangko a bala para 8mm.
Sinaksian da Barangay Captain Hipolito Madriaga ken Barangay Councilman Dominador Pacubas, Jr. ti panagsukisok dagiti polis kas maibatay iti search warrant nga inyisio ni Judge Francisco Ante, Jr. ti Municipal Trial Court in Cities, Vigan City a napetsaan iti Pebrero 18, 2012.#


text:
Salaysay ni Errol L. Abrew
PERIAAN, kunam, atanud? Datay tunggal piesta ket umayda agpabuya kadagitay datdatlag a naparsua? Lalaki a tallot’ sakana? Lalaki a kasla kurita ti kaadu dagiti imana? Babai a dua a dangan ti katayagna? Kasla datay naasawa ti Uliteg Amor ni Ganie Bermosa? Santo dagitay tattao a kanenda ti apuy wenno ipauy-oyda ti atiddog nga espada a dumanon lansad ti bitukada ken komediante nga agpakpakatawa? A ngem ne, he-he-he! Baka sabali met a periaan ti ibagbagamon atanud?
Nangrugi ngaminen ti panagkakampania dagitay, komediante, este, politiko, atanud. Circus season manen, panawen manen dagiti periaan.
Ket ne, mapan a 18,053 da amin a pabotosan, kunamsa, atanud. Sangapulo ket dua dagiti senador; 233 dagiti diputado; 58 dagiti party-list a diputado; 80 dagiti gobernador; 80 met dagiti bise-gobernador; 766 dagiti kameng iti Sangguniang Panlalawigan; 143 dagiti city-mayor; 143 met dagiti city-vice mayor; 1,598 dagiti kameng iti Sangguniang Panlungsod; 1,491 dagiti mayor iti ili; 1,491 met dagiti vice-mayor iti ili; 11,932 met dagiti kameng iti Sangguniang Bayan; 1 nga ARMM regional governor; 1 met nga ARMM regional vice-governor ken 24 nga ARMM regional assemblymen.
Kayatna a sawen, mapanen nga aganay a kagudua’t maysa a bilion ti mabusbos a kuarta tapno addanto manen sabali a grupo dagiti tulisan, este, agserbi (kano) kadagiti umili kalpasan ti Mayo 13, 2013.
It’s more fun ditoy ‘Pinas
Wen atanud, mas a nakaay-ayo ti pinnulitikatayo ditoy Filipinas. Agruar manen a kasla sunggo dagiti politikotayo. Aglalagto, agsasala, agkakanta, agpakatawada iti sanguanantayo. Agbalinda amin a maymaysa: artista iti sanguanantayo.
Diak pulos malipatan ti diskurso daydi Don Camilo Osias idi agkandidato a senador. Kastoy ti kanayon nga ibagbagana, manipud Aparri agingga iti Jolo:
Botosandak, kakabsat, ta siak laeng ti kandidato a ti nagan ken apeliedona adda idiay langit. No tumangadkayo idiay langit ket makitayo ti first quarter a bulan iti sukogna a letra C, Camilo ti kayat a sawen daydiay. Ket no kabus met, nalawag a letra O, Osias. Isu a didak liplipatan nga isurat tapno makadanonkayo idiay langit.
No ipasimudaag man daydiay a diskurso ti panangrukod met ni Apo Osias iti kasasaad ti kapanunotan ti tunggal botante idi, awan met pulos nagbaliwanna agingga ita. Daydi utek-monamon, utek-pasayan ngatan ita?
Plataporma? Saan nga uso daydiayen, atanud. Plata (kuarta) ken porma (pa-pogi points) ti uson a kababalin dagiti politiko, atanud. Wenno datay, awan-papatayanna a formula: 3Gs, wenno 4Gs pay ketdin kadagitoyen: guns, gold, goons ken Garci.
Saan la a daydiay. Adu manen dagiti manglukat a restoran. Restoran? Wen atanud, no kayatmo ti libre a makan, saramsam, nasanger a mainum, taraon iti boksit man ken iti lasag, apanka la kadagiti balbalay ken headquarters dagidiay a politiko iti awan-kikidditan nga abastoda.
Ken uray nakasaangen dayta nga anti-Epal Bill, nagkaadu latta iti aglawlaw dagiti streamers ken paanunsio, pakablaaw dagidiay a napuskol ti ruprupada ken naandur ti rusrusokda a papili. Happy Fiesta to the People of Caba, Greetings from Hon. SB Eutropio Procopio and Family. Mayat ti PR na, Puskol Rupa.
Natural, atanud, mapan a kaguduat’ bilionto manen ti gastusen ti COMELEC tapno maisaad dagitoy kabarbaro a mannibrong. Siempre, panubbotandanto ngay kadagiti inwarasda a pagkampaniada?
Sub-contract idi nalpas a sub-contract dayta a rangtay. No matukkol wenno maiyanud, a pakaibuisan pay ti karadkad, addanto latta masindadaan a pambar. Nakem ti Dios. Kaslaka la agbasbasa kadagiti pasamak iti Nobel Prize winner a nobela a “The Bridge of San Luis Rey,” ni Thorton Wilder. Nungka man, ditayto mangngeg, takaw ni politiko.
‘Sumilasu’ a rupa, ‘duma la karinnupakda
No apanmo tan-awan dagiti napan a nagisubmiter iti kandidaturana, atanud, maumakan, ta isu met la nga isu a rupa. Ti la pagdudumaanda ti itsura dagiti kalabanda. Ta pay ngay?
Datay kunadan iti Inglis, “In politics, there are no permanent friends, or permanent enemies, only permanent interests.” Iti politika awan ti permanente a gagayyem wenno permanente a kabusor, ti pemanente a pagsayaatan laeng. Ta apay ngay?
Awan ngamin ti serserbina dagiti political partiestayo. Imbes nga agbalinda a konkreto nga institusion nga agserbi a pundasion dagiti darepdep, plano ken prinsipio a mamagsayaat ti pagilian, awan met a pulos dagidiay iti pudno a biag.
(Adda tuloyna)


text:
Michael Rama
Ni Michael "Mike" Lopez Rama (naiyanak idi Oktubre 28, 1954) ket Filipino a politiko manipud idiay Filipinas ken agdama nga agserserbi a kas mayor ti Siudad ti Cebu. Sakbay iti terminona a kas mayor, isu ket nagserbi pay a kas bise mayor ti Siudad ti Cebu manipud idi 2001 aginggana idi 2010. Isu ket agdama pay nga agkampampania para iti maikatlo a terminona iti opisina a kas mayor ti Siudad ti Cebu.
Edukasion[urnosen | urnosen ti taudan]
Nagturpos a kas balediktoriano ni Mike Rama iti Basak Elementary School, Basak San Nicolas idiay Siudad ti Cebu. Isu ket nagadal idiay Unibersidad ti Akin-abagatan a Filipinas ken nakagun-od iti ti pre-med manipud iti Velez College, Siudad ti Cebu. Isu ket nagadal pay iti graduado ti linteg idiay San Beda College idiay Manila. Naipasa ni Rama eksaminasion iti bariid 1983.[1]
Dagiti nagibasaran[urnosen | urnosen ti taudan]
- ^ "Mayor Michael L. Rama - Membership, Education & Other Details". Naala idi 2015-12-12.


text:
Azerbaijan
Nagsasabtan: 40°18′N 47°42′E / 40.3°N 47.7°E
Ti Azerbaijan (i/ˌæzərbaɪˈdʒɑːn/; Aserbaiyano: Azərbaycan), opisial a makunkuna a Republika ti Azerbaijan (Aserbaiyano: Azərbaycan Respublikası) ket isu ti kadakkelan a pagilian idiay rehion ti Kaukaso iti Eurasia. Mabirukan idiay nagsasabtan iti Akinlaud nga Asia ken Akindaya nga Europa,[5]nabeddengan babaen ti Baybay Kaspio iti daya, Ruso iti amianan, Georgia iti amianan a laud, ken Iran iti abagatan.
Dagiti nagibasaran[urnosen | urnosen ti taudan]
- ^ 11 Hulio – Ti Internasional a Populasion nga Aldaw, The demographic situation in Azerbaijan, The State Statistical Committee of the Republic of Azerbaijan, 11 Hulio 2011, naala idi 12 Hulio 2011
- ^ a b c d "Azerbaijan:Report for Selected Countries and Subjects". International Monetary Fund. Naala idi Abril 12, 2011.
- ^ "Gini Index". World Bank. Naala idi 2 Marso 2011.
- ^ "Human Development Index, 2012 Update". United Nations. 2011. Naala idi 15 Hunio 2012.
- ^ Ti Azerbaijan ket mabalin a paset iti Asia ken/wenno Europa. Ti UN panakailaslasin dagiti pagilian iti lubong ket ikabil na ti Azerbaijan iti Akinlaud nga Asia; ti CIA World Factbook CIA.gov, NationalGeographic.com, kenEncyclopædia Britannica ket ikabilda ti Georgia iti Asia. A maisasao, kaaduan dagiti nagtaudan ket ikabilda ti Azerbaijan iti Europa, kasla iti BBC NEWS.bbc.co.uk, Merriam-Webster's Collegiate Dictionary, ken Worldatlas.com.
- Azerbaijan
- Dagiti adda ti dua a kontinente a pagilian
- Kaukaso
- Dagiti pagilian ti Akinlaud nga Asia
- Dagiti pagilian idiay Europa
- Dagiti pagilian ti Asideg a Daya
- Dagiti naserraan ti daga a pagilian
- Dagiti estado ti Moderno a Turko
- Dagiti republika
- Dagiti pagilian ken teritorio nga agsasao ti Ruso
- Dagiti estado ken teritorio a nabangon idi 1991
- Akinlaud nga Asia
- Dagiti estado a kameng ti Organisasion ti Islamiko a Pagtitinnulongan
- Dagiti estado a kameng ti Mankomunidad dagiti Nawaya nga Estado
- Dagiti estado a kameng ti Nagkaykaysa a Pagpagilian
- Dagiti pagilian ken teritorio nga agsasao ti Azerbaijani


text:
Wednesday, July 25, 2012
CULMINATING PROGRAM TI NUTRITION MONTH, NAANGAY
Cabugao, Ilocos Sur – Naisayangkat ti Culminating Program ti Nutrition Month Celebration 2012 nga addaan ti Tema: “Pagkain ng gulay ugaliin, Araw-araw itong ihain” idi Hulio 24, 2012 sadiay Cabugao Cultural and Sports Complex, Brgy. Rizal, Cabugao, Ilocos Sur a no sadino a ditoy ket nagpartisiparan ti nadumaduma nga school levels (Elementary ken High Schools) iti Munisipalidad.
Iti bigat ti Hulio 24, 2012, naaramid dagiti contested activities iti Nutri-Quiz, Poster/Slogan, Nutri Jingle ken Cooking Contest. Naaramid ti culminating program iti kamalmanna.
Nagsarita iti nasao a programa dagiti naawis nga opisiales kas kada Acting Municipal Mayor Josefina S. Vallejo ken SB Member Dr. Carlito S. Pano, Chairman, Committee on Health/Services.
Agpadpadada a nangted ti pammalagip iti pateg ti agtultuloy a pannangan ti nateng ken mailungalong iti panagmula iti arubayan.
Binagi ni Ms. Joenah G. Sevilleja, MNAO ti nangiyam-ammo kadagiti nagpartisipar ken ti inaramidda iti selebrasion.
Kalpasanna, naited dagiti Cash Prizes ken sertipiko kadagiti nangabak iti tunggal pageskuelaan.
Kamaudiananna, naiwaras dagiti bukel ti nateng a maimula nga inted ti Gobierno Munisipal ken Probinsial babaen iti opisina ti DA-LGU kadagiti amin a pageskuelaan a timmabuno iti daytoy a nadakamat a programa. # (Web In-Action)
Posted by Bayan ng Cabugao, Ilocos Sur at 11:05 AM
Subscribe to: Post Comments (Atom)


text:
CANDON CITY – Sabali pay a drug pusher ti natnag iti ima ti polis babaen ti buy bust operation nga impakatda idi malem ti Hunio 30.
Nabigbig ti suspek a ni Richmond Galaites Gadia, 33, awanan asawa, tricycle driver, ken residente iti Barangay Darapidap ditoy siudad.
Nakumpiska iti ikut ni Galaites ti maysa a pedaso ti bassit a heat-sealed transparent plastic sachet a naglaon iti masuspetsa a shabu a naaramat iti transaksion, 2 pedaso nga small heat sealed transparent plastic sachet a nagkarga iti masuspetsa a shabu, maysa a cellular phone, P270.00 iti nadumaduma a denominasion, P800.00 a buy bust money, ken TMX motorized tricycle nga inaramat ti suspek iti panaglakona iti droga.
Karaman ti suspek iti drug target list ti Candon City police.
Naipan ti suspek iti police station para iti dokumentasion ken umisu a disposision.
Kabayatanna, inaresto dagiti polis-Cabugao ni Justine Leo Ramos y Serdenia, 23, awanan asawa, Ilocos Sur iti pagtaenganna sadiay Barangay Sisim, Cabugao, idi agsapa ti Hunio 30 babaen ti bileg ti warrant of arrest nga inyisio ni Judge Nida Bringas Alejandro ti Regional Trial Court, Branch 24, Cabugao, Ilocos Sur idi pay laeng Agosto 20, 2015.
Sumangsango ni Ramos iti panaglabsing iti Section 11 ti RA 9165 ket nairekomenda nga agpiansa iti P200,000.00.
Nakalista ni Ramos a Top 4 most wanted person iti Manhunt Charlie, Municipal Level ken target list mainaig iti droga.#


text:
Sinursuran: Kolum ni Jobert M. Pacnis
(Umuna a paset)
MASIGURADOK, ka-Sinursuran, nangrugi metten dita lugaryo ti pannakayarkos dagiti nadumaduma a ladawan dagiti papili a lokal a kandidato. Tarpaulin, sakolin, kartolin wenno ania pay dita a mabalin a pakaibidaan ti ladawan ken gagemda itoy nga umay nga eleksion.
Ala, saankan a masdaaw ta nangrugi ngaruden ti panawen nga intuyang ti Commission on Election (COMELEC) a panagkampaniada. Umaydan agpadlaw– nupay nabayag met ketdin a nagpadpadlawda. Malagipmo idi Piesta Dagiti Natay, Paskua ken Baro a Tawen? Dimo ibaga a dimo nakita dagiti kablaawda kadagiti kalkalsada nga agingga ita ket addada pay dagiti dadduma? Immabot pay dayta itay Aldaw Dagiti Puso. Sa iti Marso, ti naespirituan(?) a mensaheda gapu ta panawen ti Samana Santa. Sa itoy Abril, agsasarutsot a kablaaw iti panagrikep ti klase babaen kadagiti nagdadakkelan a tarpaulin-da.
Amin dagita a panagpadlaw, tapno uray kaskasano, mabanniitanda ti kakaisuna a botosmo. Saan ketdin? Idi napan a tawen, adda kad’ kasta a pangablaawda? Awan a timmangken ta adayo pay met ti basingkawel.
Kakaisuna a botosmo, kunak? Ay, isuna laeng, a, no kabalinam ti mamindua wenno mamitlo nga agbotos!
Dinak iseman. Adu ti kasta, kunam sa! Uray ngarud dagiti nabayagen a naginana ket kabalinanda pay laeng ti agbotos!
Ikalukag dayta dagiti impluwensiado, dagiti nakatugaw iti takem a medio mapagduaduaan ti panangabakda tunggal panagpipili! Isuda dagiti di mangayat a mangibbet iti bileg a naipabulod kadakuada.
Nabartekda iti takem! Kasta ti rumbeng a pangawag kadakuada.
Ita a panagkakampania, saanmo metten a pagsiddaawan no kanayon a madisturbo ti panagsiestam. Uray pay kunaem nga addaka iti kasulinekan a paset, ket naulimek a tartaraknem ti impaunegmo, saan a didaka madanon dagiti agkakapigsa a jingle dagiti kandidato nga idandanon dagiti naarkila a traysikel, kalungkalong, multikab, ken dyip. Kurangna laengen ti pasagad ken karison!
Kadagiti kangrunaan a kalsada, ay, saan nga adayo a montero, van, wenno pajero ti akinkarga kadagiti sound system a mangibanbando kadagiti pamalbalatongda.
Pamalbalatong? Diak koma a sawen daytoy ngem isu ti agdadata a kinapudno, di met? Sawem man no addan natungpal dagita nga immay nangar-artiok iti botosmo kadagiti kallabes a basingkawel? Namin-anon nga inkarida a pasemento ti pagsungkaan a dalanyo? Ne, ket agingga ita isu pay laeng a pagsusungkaan. Immuneg ken limmmawa payen. Mano ti naanakanen iti dalan iti pannakaitaltagda?
Nakunak itayen a panawen ti pannakayarkos dagiti tarpaulin dagitoy a papili nga agserbi (kano) iti ilitayo. Adda intuyang ti COMELEC a pakaiplastaran dagita. Ngem ringudannak no matungtungpal dayta a pammilin/linteg.
Designated posting area? Awan dayta. Kaaduanna a kandidato itan ti awanan disiplina ket dida ikankano dagiti pagalagadan ti nadalus ken nakappapati nga eleksion. Mabistian latta dagiti poste ti kuriente, waiting shade, puon ti kayo ken alad/pader. No dika agalibtak, ay, baka pati pagtaenganyo, ipigketanda pay.
Apay nga awan ti maibalud, masuspinde kadagitoy nga aramid no talaga a maipawil?
Adu ti rason dagiti kandidato, sika met. Kas met laeng kenka, a. Ilibakmo pay a nakaawatka iti kuartada uray ulit-ulitem idi a kasta no maayusan ti makaulaw ‘ta karabukobmo.
Pudno nga adu ti linteg iti pagiliantayo. Ngem ti yanna nga adat, awan ngipen ti pannakaiwayatna. Maringringbawan iti tallo a G a kunada—guns, goons ken glory.
(Adda tuloyna)


text:
Salaysay ni Jeff Septembrina
(Maudi a paset)
Adda pay ngata tumaud a Hitler iti agdama a panawen? Segun iti historia, nabuangayen ti Organization of United Nations a pakpakauna ti United Nation (UN) ngem nakapuy pay la ngamin ti pakabuklanna idi. Ita ta adda ti napigsa a UN ken ti nabileg nga Amerika a mangidadaulo ken mangidardarirag ti kappia ken progreso, adda pay ngata tumanor a Hitler wenno Mussolini?
Ken iyad-adayo ni Apo Dios ta mapasamak manen ti nasaknap a gubat kas iti World War 1 ken II, ammotayo ngata pay ti pagluglugarantayo wenno pagkamkamangantayo no agrinnupak dagiti sopistikado nga armas?
Innayon ti maysa a pilosopo-sosiolohista a mangrugi a mismo iti bagitayo ti sungbat: agsingsingpettayo tapno saantayon a makapatanor iti kas kada Hitler, Mussolini ken Tojo Hideki ti Japan a nangaron ken nangpabara ti yubuyoban ti gubat iti Europa a nangrugian ti World War II sa nagsaknap iti Asia ken partena iti MiddleEast.
Iti pakasaritaan ti Germany, ditoy ti maysa a nagsentruan ti risiris ti puli ket natenneb iti gubgubat dagiti rehimen a nangituray iti naglabas. Kayat ni Hitler nga ipamatmat a mas dominante (Supermaster) ti Aryan race a pakaibilangan ti pulina. Dina kayat a marimbawan ti sabali a minoridad a kas kadagiti Hudio a maibilang iti Semitic race.Gapu itoy, narubroban ti riknana a mangidaulo iti Germany ket kinontrolna ti amin a benneg ti gobierno.Tapno bumilbileg pay, nagpataud iti intriga a nangibatayanna iti babalaw ken pammabasolna kadagiti nalap-it a pagilian iti aglawlawna ket babaen ti kinatusona, sinakupna dagitoy. Naaramid ti nagsasaruno a panangkautibona kadagiti pagilian a naikappeng iti pagilianna. Awan ti pakawanenna. Linib-atna dagiti pagilian iti asidegna ket nagbalin nga awan ti kaes-eskan dagiti katulagan a napagnunummuan kadagiti agbutbuteng a pagilian kenkuana.
Nagpakamatay ni Adolf Hitler babaen iti panangpaltogna ti bagina idi Abril 30, 1945 iti Führerbunker idiay Berlin. Ni Eva Braun nga asawana ket nagpakamatay met babaen iti yiinomna iti sabidong. Kalpasanna, kas pammilin ni Hitler idi sibibiag pay, nabuyatan ti bangkayda nga iti petroleo sada napuoran.
Kasta ti nakaam-ames a nagbanagan ni Adolf Hitler, ta dina kayat a matiliw, maumsi ken mahusga a kas kriminal. Mapattapatta a nasirmatana ti nasipnget a masakbayanna isu a di nagaripapa a nangkettel iti biagna a simmurotan met ti asawana.
Impresion met dagiti historiador a mabalin nga iti nalaus a pannakaibabain ti rason a kinettel ni Hitler ti biagna. Ta agasem ket mangab-abak iti gubat idi damo, ngem iti ud-udina ket naipasuli ti tropana babaen kadagiti Ruso a dumardarup. Ken ammo ni Hitler a dakkel unay ti babak a naaramidanna kadagiti Hudio, kailianna ken dagiti nasnasion a sinakupna ket saanna a kinabaelan nga awiten ti sidir ti konsensiana. Anianto la ketdin no mausig a kas kriminal ti gubat a bitay pay ti posible a pagtungpalanna!
Kuna pay dagiti kleriko a nadisenio ti tao a kalanglanga ti Dios ket bin-ig a kinaimbag koma ti aramidenna. No nagkamali ti tao, adda riknana nga agrebelde a dina makontrol ta sumidir ti konsensia agingga a maipusing iti kinapudno ken talna. Kasapulan a makiareglo iti bagina wenno padana a tao tapno maikkat ti siit dita bagina a saan a nairaman iti pannakaparsuana.
Makita iti biag ni Hitler a puro material ti paniriganna iti biag agsipud ta agturay, agagum ken dina pinampanunot ti ibunga ti inaramidna.Di pinampanunot ni Hitler nga adda keddeng ti biag ditoy lubong ket dina kinailalaan ti inted ti Dios kenkuana a gundaway nga agbiag a nadarisay idinto nga awan ti sapulennan ta adda aminen kenkuana ti kinalatak, respeto, mapagkamalian a kinasirib ta uray saan met a nakangato ti adal ket nawido a nangiturong iti biagna. Tangken-sangi ken tured-sipit laeng ti nagpupuonan daytoy nagkadinamag a kadawelan a parsua ti lubong!
Kas impalagid ti maysa a pagsasao: “Know why we’re destined to live…? #


text:
Madridejos, Cebu
Ti Madridejos ket maysa a maika-4 a klase nga ili iti probinsia ti Cebu iti Filipinas.
Dagiti baranggay[urnosen | urnosen ti taudan]
Ti Madridejos ket nabingbingay a politikal kadagiti 14 a barbaranggay.[2]
- Bunakan
- Kangwayan
- Kaongkod
- Kodia
- Maalat
- Malbago
- Mancilang
- Pili
- Poblacion
- San Agustin
- Tabagak
- Talangnan
- Tarong
- Tugas
Demograpia[urnosen | urnosen ti taudan]
Dagiti nagibasaran[urnosen | urnosen ti taudan]
- ^ "Dagiti Opisial a Resulta ti Panagbutos idi 2013 kadagiti Ili ken Siudad". Intramuros, Manila, Filipinas: Commission on Elections (COMELEC). Hulio 1, 2013. Naala idi Hulio 6, 2014.
- ^ a b "Probinsia ti Cebu". PSGC Interaktibo. Siudad ti Makati, Filipinas: Opisina ti Koordinasion ti Nailian nga Estadistika. Naala idi 26 Abril 2018.
- ^ a b Pakaammo ti Senso ti Filipinas idi 2015 (iti Ingles) naala idi Hunio 10, 2016
- ^ "Probinsia ti Cebu". Datos ti Populasion ti Ili. Dibision ti Panagsukisok ti LWUA. Naala idi 7 Oktubre 2014.
Dagiti silpo ti ruar[urnosen | urnosen ti taudan]
- Pagalagadan a Kodigo ti Heograpia ti Filipinas (iti Ingles)
- Turay ti Estadistika ti Filipinas (iti Ingles)
- Dagiti datos ti populasion ti LWUA (iti Ingles)
- LGPMS (iti Ingles)
- COMELEC (iti Ingles)


text:
Plantilia:Di sigurado
Di sigurado
Panagusar[urnosen ti taudan]
{{Di sigurado}}agiparang ti Di sigurado
{{Di sigurado|Baka}}agiparang ti Baka
Tapno agiparang ti simbolo laeng, agusar ti maysa a limbang:
{{Di sigurado| }}agiparang ti
Kitaen pay[urnosen ti taudan]
- Dagiti baw-ing − no adda, dagiti sabali a nagan daytoy a plantilia a mabalin a mausar
- {{Nalpasen}} – Nalpasen
- {{Nalpasen-t}}, ti saan a grapiko a kita ti {{Nalpasen}} – ✓ Nalpasen
- {{Di pay nalpas}} – Di pay nalpas
- {{Di pay nalpas-t}}, ti saan a grapiko a kita ti {{Di pay nalpas}} – ✗ Di pay nalpas
- {{Di pay nalpas ken dinto a malpas}} (wenno {{Di pay nalpas2}}) – Di pay nalpas ken mabalin a dinto malpas
- {{Baak-bassit}} - Baak
- {{Nalpas bassit}} – Nalpas bassit
- {{Gudua a nalpas}} – Gudua a nalpas
- {{Nasimpa}} – Nasimpa
- {{Saan a simpaen}} – Saan a simpaen
- {{Innayon}} – Innayon
- {{Araramiden}} – Ar-aramiden...
- {{Araramidenna ti}} – Ni Kaspagarigan ket ar-aramidenna ti...
- {{Agur-uray}} – w Agur-uray
- {{Di sigurado}} – Di sigurado
- {{Agkitkita}} – Agkitkita...
- {{Patpatangan}} – Agdama a patpatangan...
- {{Naipatuloden}} – Naipatuloden
- {{Saludsod}} — Saludsod:
- {{Panunot}} – Panunot:
- {{Senial ti ballaag}} – Ballaag
- {{Agyamanak}} – Agyamanak
- {{Awan ti aniamanna}} – Awan ti aniamanna!
- {{Kur-it}}, agiparang laeng ti kur-it –
- {{Ekis}}, agiparang laeng ti ekis –
- {{Smarka}}, agiparang laeng ti marka ti saludsod —
- {{Bumbilya}}, agiparang laeng ti bumbilya–
- {{Nalpasen ti panangitipon}}, para kadagiti nalpasen a panangitipon – Nalpasen ti panangitipon.


text:
Nabusisi a proseso ti claims iti Martial Law
Ni BRENDA S. DACPANO
www.nordis.net
BAGUIO CITY — Nakaad-adu ti saludsod iti Human Rights Victims’ Claims Board (HRVCB) manipud kadagiti biktima ti martial law. Nairuaren ti umuna a sangkapaset ti listaan ti 4,000 a claimants ngem nakaad-adu ti nabusisi unay sakbay nga ited ti HRVCB ti cash cards babaen ti Land Bank.
Iti las-ud ti 14 nga aldaw manipud Mayo 8, idi inruar ti claims board ti umuna a listaan ti maikkan ti cash card, adda 2,279 a claims ti naiproseso ti board agingga iti Mayo 25. No kuentaen daytoy iti inaldaw a maiprosesoda, adda average a 162 claims ti maleppasda iti inaldaw, mailaksid ditoy ti non-working days. No ibasartayo iti kinabuntog ti board ita nga agproseso, mapatta-patta a 39,366 claims laeng ti maipinalda iti 257 working days manipud Mayo 8, 2017 agingga Mayo 12, 2018, aldaw ti panagserrada. Adda kabuklan a 75,730 nga aplikasion ti naawat ti HRVCB.
Ni Malou, claimant iti Baguio City ket nai-schedule idi Mayo 17 a mangala iti cash card-na iti naikeddeng a branch ti Land Bank ngem saan a nakaala ta imbaga ti bangko nga awan pay met ti simmangpet a cash card manipud iti main branch-da.
Segun iti komento nga imposte ni Elizer Corpuz iti HRVCB facebook (FB) account, “Lahat ng nai-post na pangalan ng eligible claimants mula Series 1 No. 1 to 10 na taga Ilocos Norte ay nagtungo sa Land Bank Laoag branch upang i-claim ang aming cash card. Ngunit pinadadaan ninyo kami sa butas ng karayom na proseso. Napakasalimuot: 1.) May ilang hindi nakakuha ng cash card dahil ang nakapangalan sa cash card na claimants ay namatay na habang naghihintay ng compensation. Ang representative ngayon ang nagpresenta ng special power of attorney pero hindi ito i-honor ng bangko…2.) Marami ang nagsabi na walang signature po ng encoder sa mga hawak nilang Acknowledgment Receipt; 3.) Kung kailan maidagdag ang P25,000 na kulang sa P100,000 na laman ng cash card ng mga may 10 points; 4.) Bakit may cash card na walang laman, kailan ito magkakaroon? Kung totoong wala pa talagang pondo.” Ni Elizer Corpuz ket claimant a taga-Laoag City a miembro ti Samahan ng Ex-detainees Laban sa Detensyon at Aresto (SELDA) Northern Luzon ken nagboluntario a timmulong kadagiti dadduma pay a biktima ti martial law a nangipila iti aplikasion iti HRVCB idiay Tuguegarao idi 2014.
Segun iti sungbat ti claims board kadagiti saludsod idiay fb-da, Land Bank Quezon City Circle Branch ti sentro ti imprenta dagiti cash card ken manipud ditoy maipatulod kadagiti branch a naikeddeng. Kinuna ti HRVCB iti fb nga urayen laengen ta addan iti biang ti Land Bank.
Adu met dagiti saan pay a nakaawat ti Notice of Resolution a kabilang iti 4,000 claimants. Sungbat ti HRVCB a naipatuloden amin dagiti Notice ket urayen laeng dagiti claimant. No awan latta ti maawat mapan alaen ti claimant iti opisina ti Commission on Human Rights iti rehiyon iti address nga inted ti claimant.
Kadagiti nakaawaten ti Notice, mabalin a mangipila ti apila ti agrabiado a claimant iti uneg ti 10 nga aldaw manipud pannakaawat iti Resolution iti Division, iti Board en banc, no sadinno a madesisionan a pinal ken maimplementar. Maipinal ti Resolution no awan ti apila ti claimant ken no awan ti kumontra ditoy.
Adu metten ti nakaawat iti Notice ken limmabesen iti kuna ti claims board a 15 nga aldaw manipud pannakaawat ti Notice ngem awan pay met ti naipaskil a petsa ti panangalada iti cash card. Kasapulan kano ti board iti pammaneknek a naawaten ti claimant ti Notice sakbay a maaramid ti cash card ken maponduan daytoy. Masapul a maisubli ti koreo kadakuada ti blue return card a nairapin iti envelope ti Notice.
Segun pay dagiti komento iti fb ti HRVCB, adu dagiti kaso a nakaawaten ti cash card ngem awan met kargana a kuarta.
Kinuna ni Kath, maysa a claimant, “kaskasdi met laeng nga agiwaras ti claims board iti cash card, apay pay laeng a saanna a kargaan.” Kinunana pay a nabusisi unay ti proseso ti claims ken nakadependar iti internet ken social media ti pannakaammo ti claimants iti detalye ken updates. Innayon na, “kasanon dagiti adu nga awan ti access-da iti internet ken facebook? Kaaduan kadagiti biktima ket adda iti aw-away, marigrigat ken/wenno senior citizen-dan. Adu pay ketdin ti natay. Apay pay la parigatenda ti proseso ti rebbeng laeng a nabayagen koma nga inted ti gobierno a pammaneknek iti kinadangkok ti martial law? # nordis.net


text:
STA. LUCIA, Ilocosa Sur – Maysa a negosiante ti biniktima ti uppat a babbai a nagpammarang a kustomerna.
Nagpulong ni Pat Andaya, caretaker-manager ti Seguban Enterprises a masarakan iti public market ditoy a natakaw ti kuartana nga P18,700 ken napapateg a papeles a naikabil iti bagna ket suspetsana nga intaray daytoy dagiti uppat a babbai a pakairamanan ti maysa nga ubing a nagpammarang a kustomer.
Segun iti inbestigasion, simrek dagiti suspek iti pagtagilakuan ket nagkitakitada iti lako ti biktima.
Gapu iti awag ti nakaparsuaan, napan ti biktima iti CR. Awanen dagiti suspek idi rummuar ti biktima. Naduktalanna met nga awanen ti bagna a nakaikabilan ti kuartana.#


text:
Biolohia
Ti biolohia ket maysa a masna a siensia a maipapan iti panagadal iti biag ken dagiti sibibiag nga organismo, a mairaman dagiti patakderda, aramid, panagtubo, taudan, ebolusion, panakaiwarwaras, ken taksonomia.[1] Ti biolohia ket nawatiwatat a suheto a naglaon kadagiti adu a subdibision, dagiti topiko, ken dagiti disiplina. Kadagiti kangrunaan a topiko ket dagiti lima a mangtipon a pamunganayan a mabalin a maibagbaga a dagiti kammasapulan nga annuroten iti moderno a biolohia:[2]
- Dagiti selula ket dagitoy ti kangrunaan a paset iti biag
- Dagiti baro a sebbangan ken tinawtawid nga ugali ket pinataudan iti ebolusion
- Dagiti hene ket isu dagitoy ti kangrunaan a paset iti panagtawtawid
- Ti maysa nga organismo a timbenganna ti bukodna nga uneg nga enbironmento tapno mataripatuna ti natalinaay ken agnanayon a kasasaad
- Dagiti sibiiag nga organismo ket agibus ken baliwanna ti enerhia.
Dagiti subidisplina iti biolohia ket mabigbigan kadagiti batayan iti gantingan a dagiti organismo ket inadadal ken dagiti pamay-an nga usaren ti panagadal kaniada: ti biokimiko ket sukimatenna ti pamunganayan a kimiko iti biag; ti molekular a bilolohia ket adalenna ti narikut a panakitinnignay dagiti sistema iti biolohiko a molekula; ti selula abiolohia ket sukimatenna ti kangrunaan a pasdek a lapped kadagiti amin a biag, ti selula; ti pisiolohia ket sukimatenna ti maipapan ti bagi ken kimiko a rebbengan dagiti kulapot, dagiti organo, ken dagiti sistema ti organo iti maysa nga organismo; ken ti ekolohia ket sukimatenna no kasano a makitinnignay dagiti nadumaduma nga organismo ken tumaripnong iti bukodda nga enbironmento.[3]
Pakasaritaan[urnosen | urnosen ti taudan]
Ti termio a biolohia ket naala manipud iti Griego a balikas a Bίoς, bios, "biag" ken ti suldong a -λoYίa, -logia, "panagadal iti." Daytoy ket agparang iti Aleman (a kas ti biologie) a nasapsapa ngem idi 1791, ken mabalin a maysa a likud a pormasion manipud iti daan a balikas a amphibiolohia (a kayatna a sawen ket ti panagadal dagiti anpibio ) babaen ti panagikkat ti immuna ngaamphi-. Ti nagan ket namatmati nga immuna nga inusar babaen ni Karl Burdach (1776–1847) a mangibanga ti panagadal ti tao. Ni Jean-Baptiste Lamarck idi ti (1744–1829) immuna a nagusar iti nalawlawa a kapanunotan.[4]
Urayno ti biolohia iti moderno a pormana ket maysa a kabarbaro ken agdama a panakarang-ay, dagiti siensia a maikabagian ken mairaman iti daytoy ket naadadalen manipud kadagiti taga-ugma a panawen. Ti masna a pilosopia ket kinasapsapa nga inadal idi dagiti sibilisasion iti Mesopotamia, Ehipto, ti Indiano a subkontinente, ken Tsina. Nupay kasta, ti taudan ti moderno a biolohia ken ti arngianna ti panagadal iti masna ket kaaduan a nasursurotan manipud idi tag-ugma a Gresia.[5] Bayat a ti ormal a panagadal iti medisina ket nanipud pay idi ni Hippocrates (ca. 460 BC – ca. 370 BC), ni Aristotle (384 BC – 322 BC) nga isu ti kaadua a nagparawad ti panagrangrang-ay ti biolohia. Dagiti naipangpangruna ket dagiti Dagiti Pakasaritaan iti Ayup ken dagiti sabsabali nga obrana a nangipakita kadagiti naturalista panagirayna, ken dagiti simmakbay nga ad-adu nga emperiko nga obrana a nagipatengnga ti isip iti bilohiko a gapuanan kendibersidda iti biag. Ti simmaruno kenni Aristoteles idiay Lyceum, a ni Theophrastus, ket nagsurat kadagiti serye ti liblibro iti botania a nabati a kas ti kangrunaan a kontribusion iti taga-ugma iti siensia dagiti mula, ken dagiti pay mapan iti Tengnga a Pannpanawen.
Dagiti eskolar iti medibal nga Islamiko a lubong a nagsurat iti biolohia ket mairaman ni al-Jahiz (781–869), Al-Dinawari (828–896), nga isu ket nagsurat ti botania,[6] ken ni Rhazes (865–925) nga isu ket nagsurat iti anatomia ken pisiolohia. Ti medisina ket naipangpangruna nga inadadal babaen dagiti Islamiko nga eskolar a nagob-obra iti tinawtawid a Griego a pilosopia, bayat a ti masna a pakasaritaan ket kaaduan a nakaala kadagiti Aristoteliano a kapanunotan, a naipangpangruna ti panagtengtengngel ti natalinaay a pagsasarunuan iti biag.
Ti biolohia ket napardas a naparang-ay ken nagtubo babaen ti dramatiko a pannakaparang-ay ti mikroskopio niAntony van Leeuwenhoek. Isu daytoyen nga idi a dagiti eskolar ket nakaduktal ti spermatozoa, bakteria, inpusoria ken ti aragaag a panakakaskasdaaw ken dibersidad iti mikroskopiko a biag. Dagiti panagsukimat babaen ni Jan Swammerdam ket nangiturong kadagiti baro a panagayat iti entomolohia ken nangitakder ti kangrunaan a pamay-an iti mikroskopiko a panagrangkay ken panagmantsa.[7]
Dagiti panagrang-ay ti mikroskopia ket adda daytoy ti natukok nga impakto iti biolohiko a panagpampanunot. Idi nasapa a maika-19 a siglo, adu dagiti biologo a nagitudo ti sentro a pannakaipangpangruna iti selula. Idi 1838 ken 1839, ni Schleiden ken Schwann ket nangrugida a nagiragpat ti kapanunotan a ti (1) ti kangrunaan a paset dagiti organismo\ ket ti sellula ken (2) dagiti agmaymaysa a selula ket addaanda kadagiti pakaidumaan iti biag, urayno suppiatenda ti kapanunotan a dagiti (3) amin a selula ket nagtaud manipud iti panagbingbingay dagiti sabsabali a selula. Agyamantayo kadagiti obra ni Robert Remak ken Rudolf Virchow, nupay kasta, babaen ti 1860s kaaduan kadagiti biologo ket immawatda kadagiti tallo a doktrina iti naam-ammauanton a kas ti selula a teoria.[8]
Iti agdama, ti taksonomia ken panakaidasig ket nagbalin a nagtengngaan ti isip iti masna a pakasaritaan. Ni Carolus Linnaeus ket nagipablaak ti maysa a kangrunaa a taksonomia para iti masna a lubong idi 1735 (dagiti nadumaduma a kita ket naususaren manipud idin), ken ti 1750 a panagiyammo ti sientipiko a nagnagan para kadagiti amin a sebbanganna.[9] Ni Georges-Louis Leclerc, Comte de Buffon, ket trinatona dagiti sebbangan a kas dagiti parbo a kategoria ken dagiti sibibiag a porma a kas nalukneng—nga agpalpaltiing pay a ti posibilidad iti kadawyan a nagtaudan. Urayno isu ket sinuppiatna ti ebolusion, ni Buffon ket maysa a nangruna a pigura iti pakasaritaan iti ebolusionario a kapanunotan; ti obrana ket nakaimpluensia kadagiti ebolusionario a teoria kenni Lamarck ken Darwin.[10]
Dagiti naganetget a panagpanpanunot ti ebolusionario ket nagtaud kadagiti obra ni Jean-Baptiste Lamarck. Nupay kasta, ti Britaniko a naturalista a ni Charles Darwin, a nagtipon ti bioheograpiko nga arngian iti Humboldt, ti unipormista a heolohia ni Lyell, dagiti sinursurat ni Thomas Malthus ti panagrang-ay ti populasion, ken ti bukodna a kalaing iti morpolohiko, a nagpartuat ti naballigi a teoria ti ebolusion a naibatay iti masna a panagpili; kapadpada a panagrason ken ebidensia a nagiturong kenni Alfred Russel Wallace ti nawaya a panakaabotna ti isu met laeng a nagpatinggaan.[11]
Ti pannakaduktalan iti maipapan ti bagi a representasion iti panagtawid ket dimteng kadagiti ebolusionario a pamunganayan ken henetiko ti populasion. Idi 1940s ken nasapa a 1950, dagiti eksperimento ket nagitudo ti DNA a aks komponente dagiti kromosoma a angtengngel kadagiti henes. Ti panakitengngaan dagiti isip dagiti baro a modelo nga organismo a kas dagiti birus ken bakteria, ken dagiti pay panakaduktalan iti doble a helikoidal a patakder iti DNA idi 1953, ket nagmarka ti panagdaliasat iti panawen iti molekular a henetiko. Manipud idi 1950 aginggana iti agdama a panawen, ti biolohia ket nawatiwaten a naipadakkel iti melekular a pagturayan. Ti henetiko a kodigo ket narengngat ni Har Gobind Khorana, Robert W. Holley ken ni Marshall Warren Nirenberg kalpasan ti DNA ket naawatan nga aglaon kadagiti kodones. Kanungpalanna, ti Gandat a Henoma ti Tao ket nairugi idi 1990 nga adda ti namnama iti panagmapa ti sapasap a henoma ti tao. Daytoy a gandat ket nalpas idi 2003,[12] nga adda pay dagiti adu a panagusig nga agdama a maipabpablaak. Ti Gandat a Henoma ti Tao ket isu ti immuna nga addang iti sangalubongan a ganetget a pannakaitipon dagiti naumnong a pannakaammo iti biolohia iti nairebbengan, a molekular a pannakaipalpalawag iti bagi ti tao ken dagiti bagi ti organismo.
Dagiti ladawan[urnosen | urnosen ti taudan]
Dagiti nagibasaran[urnosen | urnosen ti taudan]
- ^ A naibatay babaen ti panakailawlawag idiay Gandat nga Aquarena Basaan a daga glosario dagiti termino.
- ^ Avila, Vernon L. (1995). Biolohia: Panagtalunton iti biag iti daga. Boston: Jones ken Bartlett. pp. 11–18. ISBN 0-86720-942-9.
- ^ Siensia ti Biag, Weber nga Estado a Museo iti Masna a Siensia
- ^ "Sino ti nagrugi ti termino a biolohia?". Info.com. Naala idi 2012-06-03.
- ^ Magner, Pakasaritaan dagiti Siensia ti Biag
- ^ Fahd, Toufic. "Botania ken agrikultura": 815., iti Morelon, Régis; Rashed, Roshdi (1996). Ensiklopedia iti Pakasaritaan iti Arabiko a Siensia. 3. Routledge. ISBN 0-415-12410-7.
- ^ Magner, Pakasaritaan dagiti Siensia ti Biag, pp 133–144
- ^ Sapp, Henesis, kapitulo 7; Coleman, Ti biolohia iti Sangapulo ket siam a Siglo, kapitulio 2
- ^ Mayr, Ti Panagrang-ay iti Biolohiko a Kapanunutan, kapitulio 4
- ^ Mayr, Ti Panagrang-ay ti Biolohiko a Kapanunotan, kapitulio 7
- ^ Mayr, Ti Panagrang-ay ti Biolohiko a Kapanunutan, kapitulio 10: "Ti ebidensia ni Darwin para iti ebolusion ken sapasap a nagtaudan"; ken kapitulio 11: "Ti gapuanan iti ebolusion: masna apaagpili"; Larson, Ebolusion, kapitulior 3
- ^ Noble, Ivan (2003-04-14). "BBC NEWS | Siensia/Masna| Ti henoma ti tao ket kanungpalan a nakompleto". BBC News. Naala idi 2006-07-22.


text:
CANDON CITY – Dua nga aldaw sakbay ti baro a tawen, pinullo a bala ken maysa a granada ti nasarakan iti asideg ti rangtay a mamagkamang iti dua a barangay ditoy siudad.
Insuko dagiti tanod ti Barangay Caterman iti panangidaulo ti hepeda a ni Modesto Fabros iti police station ditoy ti 38 a bala ti cal. 7.62 M-14 rifle, maysa a granada, ken maysa a super 44 rem Magnum bullet.
Nasarakan dagiti tanod bayat ti panagpatroliada iti agarup 9:00 ti bigat ti Disiembre 30 iti abagatan a laud a paset ti sungaban ti rangtay a mamagkamang iti Barangay Caterman ken Talogtog.
Saan pay nga ammo no asino ti nangikabil ken no ania ti pakausaran koma dagiti balbala ken granada.#


text:
Leonardo da Vinci
Ni Leonardo da Vinci (Abril 15, 1452 – Mayo 2, 1519) ket maysa nga Italiano a Renasimiento nga arkitekto, musikero, anatomista, mammartuat, inheniero, kumikitikit, heometero, ken pintor. Maaw-awagan kas arketipo ti "tao a Renasimiento" ken kas unibersal a henio, ni Leonardo ket nalatak kadagiti nainlaingan a pinintaanna, kas iti Ti Maudi a Pangrabii ken ti Mona Lisa. Am-ammo pay kas nangdisenio iti naruay nga inbension a nangsakbay iti moderno a teknolohia. Adu met ti naitulongna iti pannakaidur-as ti panagadal iti anatomia ken astronomia.
Dagiti silpo ti ruar[urnosen | urnosen ti taudan]
Midia a mainaig kenni Leonardo da Vinci iti Wikimedia Commons
Dagiti obra a mainaig kenni Leonardo da Vinci iti Wikisource (iti Ingles)


text:
SAN FERNANDO CITY – Limapulo ket pito a polis iti rehion ti nagsanay iti regional headquarters ditoy itay nabiit iti panangipakat iti seguridad ken proteksion kadagiti very important persons.
Naggapu dagiti nagseminar manipud iti Regional Mobile Group 1 (50); La Union PPO (1); Office of the Regional Director (4); ken Explosive and Ordnance Division (2).
Kinuna ni PNP Regional Director Police Chief Supt. Ramon Gatan a naisayangkat ti seminar tapno maidur-as ti kapabilidad dagiti personnel a matudingan a mangipaay iti seguridad kadagiti senior PNP officers ken sibilian a VIP officials.
Naiyadal iti seminar dagiti standard procedure iti panangseguridad iti maysa a VIP bayat ti pannagnana wenno panagbiahena bayat ti panagatendarna iti maysa nga aktibidad wenno pasken, wenno adda maal-alimadmad a panangpanggep a mangpapatay wenno mangtambang iti nasao a VIP.#


text:
SAN ILDEFONSO, Ilocos Sur – Natupakan iti sanga ti mangga ti Toyotal Hilux patrol car ti police station ditoy bayat ti panagisayangkat dagiti polis nasao nga ili iti search and rescue operations idi agsapa ti Septiembre 20.
Segun iti report, madama ti search and rescue operation ti Municipal Disaster Risk and Rescue Management Council nga indauluan ni Servitas Romano ken panangkuyog ti kapolisan nga indauluan ni Deputy COP, Inspector Erwin B. Voibul, idi aksidente a natupakan iti sanga ti mangga ti lugan a minaneho ni SPO4 Wilfredo Pido.
Gapu iti daytoy, nadadael ti windshield, side mirrors, blinkers, hood ken makannawan a paset ti patrol car.
Awan ti nadangran a naglugan iti patrol car.#


text:
Baybay Kaspio
Ti Baybay Kaspio (Aserbaiyano: Xəzər dənizi, Persiano: دریای کاسپین /دریای مازندران /دریای خزر, Ruso: Kacпийckoe Mope, Kazakh: Kacпий Teңiзi, Turkomano: Hazar deňizi) ket isu ti kadakkelan a naikulong ti a bagi ti danum iti Daga babaen ti kalawa, naidumadumaan a naiklase a kas ti kadakkelan a danaw iti lubong wenno maysa a agpayso a baybay.[2][3] Ti baybay ket adda kalawa ti rabaw iti 371,000 km2 (143,200 sq mi) (a saan a mairaman ti Garabogazköl Aylagy) ken ti tomo iti 78,200 km3 (18,800 cu mi).[4] Daytoy ket adda ti maysa a endoreika a labneng (awan ti rummuaranna) ken nabeddengan iti amianan a laud babaen ti Rusia, iti laud baben ti Azerbaijan, ti abagatan babaen ti Iran, iti abagatan a laud babaen ti Turkmenistan, ken iti amianan a daya babaen ti Kazakhstan.
Dagiti taga-ugma nga agtateng iti sona a lawlawna ket naipagarupda ti Baybay Kaspio a kas maysa a taaw, mabalin a gapu ti kaapgadna ken ti kasla awan ti pagpatingaanna. Daytoy ket adda ti Kaapgad ti agarup a 1.2%, agarup maysa a pagkatlo a kaapgad dagiti kaaduan a danum ti baybay.
Dagiti linaon
Etimolohia[urnosen | urnosen ti taudan]
Ti balikas a Kaspio ket naal amaniud ti nagan a Caspi (Persiano: کاسپی), ti taga-ugma a tattao a nagtataeng idiay abagatan a laud a baybaya idiay Transkaukasia.[5] Ni Strabo ket insuratna a "iti pagilian dagiti Albanes ket tagikua pay ti teritorio a makunkuna iti Caspiane, a nainaganan manipud iti Kaspio a tribu, a kas met laeng iti baybay; ngem daytoy a tribu ket awanen".[6] Iti pay maipatinayon, dagiti Kaspio a Rungan, nga isu daytoy ti nagan ti rehion idiay probinsia ti Tehran iti Iran, ket maysa pay daytoy a mabalin a pirgis ti ebidensia nga immakarda idiay abagatan ti baybay. Ti Irani a siudad ti Qazvin ket makibinningay ti ramut ti naganna iti nagan ti baybay. Iti kinapudno, ti tinawtawid nga Arabiko a nagan para iti baybay ket, Bahr al-Qazwin (Baybaya ti Qazvin).[7]
Iti klasiko a kinaugma kadagiti Griego ken dagiti Persiano daytoy ket tinawtawagan ti Taaw Hyrcania.[8] Iti Persiano a kinaugma, ken ti pay moderno nga Iran, daytoy ket makunkuna a ti baybay Mazandaran (Persiano: دریای مازندران). Idiay Iran, daytoy ket sagpamisan pay a makunkuna a kas ti Daryā-i Xazar sometimes.[9] Kadagiti Indiano daytoy ket tinawtawagan idi ti Kashyap Sagar. Kadagiti agsasao ti Turko a pagpagilian daytoy ket naamammuan iti Baybay Khazar. Dagiti daan a Ruso a taudan ket tinawtawaganda iti Khvalyn wenno Baybay Khvalis (XBaлыHckoe Mope / XBaлиcckoe Mope) manipud iti nagan a Khwarezmia.[10] Dagiti Taga-ugma nga Arabiko a taudan ket tinawtawaganda a kas ti Baḥr Gīlān (بحر جیلان) a kaibuksilanna a kas "ti Baybay Gilan".
Dagiti Turko a pagsasao ket agus-usar ti agpapada a nomenklatura a maigiddiat kadagiti Indo-Europeano a pagsasao dita ngato. Kas pagarigan, iti Turkmenistan, ti nagan ket Hazar deňizi, iti Azeri, daytoy ket Xəzər dənizi, ken iti moderno a Turko, daytoy ket Hazar denizi. Iti amin kadagitoy a kaso, ti maikadua abalikas ket kaibuksilan ti "baybay", ken ti umuna balikas ket mangitudtudo ti naipakasaritaan a Hasaro nga adda idi ti dakkel nga imperio a naikuartel idiay Amiananti Baybay Kaspio idi baetan ti maika-7 ken maika-10 a siglo.
Pisikal a pannakailadawan[urnosen | urnosen ti taudan]
Pannakaporma[urnosen | urnosen ti taudan]
Kasla ti Baybay Nangisit, ti Baybay Kaspio ket tidda ti taga-ugma a Baybay Paratethys. Ti Baybay Kaspio ket nagbalin a napalikmutan ti daga idi agarup a 5.5 a riwriw a tawtawen gapu ti tektoniko a panakaibagkat ken ti panakaibaba ti lessad ti baybay. Iti las-ud kadagiti napudot ken namaga a paset ti panawen ti klima, ti napalikmutan ti daga a baybay ket kaaduan daytoy ket namagaan, a nakadeposito kadagiti ebaporitiko a sedimento a kas ti halito a nagbalin a naabbongan babaen kadagiti naiyangin a deposito ken sinerraan a kas maysa nga ebaporitiko a baniera[11] no nalamiis, ti nabasa a klima ket punuenna ti baniera.[12] Gapu ti agpauneg a panagayus ti nasadiwa a danum, ti Baybay Kaspio ket maysa a danaw ti nasadiwa a danum iti akin-amianan a pasetna. Daytoy ket naapapgad idiay Irani nga aplaya, nga idiay pagkargaan a labneng ket adda laeng ti bassit a panagayus. Iti agdama, ti katimbengan a kaapgad ti Baybay Kaspio ket maysa a pagkatlo kadagiti taaw ti Daga. Ti Garabogazköl nga ensenada, a nagmaga idi ti panagayus ti danum manipud iti nangruna a bagi ti Baybay Kaspio ket nalappedan idi tawtawen 1980 ngem daytoy ket naipasublin, ket kankanayon a malabsanna ti kaapgad ti pateg iti 10.[2]
Heograpia[urnosen | urnosen ti taudan]
Ti Baybaya Kaspio ket isu ti kadakkelan nga adda ti uneg ti daga a bagi ti danum iti lubong ken pakaidagupan para iti 40 aginggana ti 44% iti dagup dagiti danum danaw iti lubong.[13] Dagiti aplaya ti Kaspio ket biningbingayan babaen ti Azerbaijan, Iran, Kazakhstan, Rusia,ken Turkmenistan. Ti Kaspio ket nabingbingay kadagiti tallo a naisangsangayan a pisikal a rehion: ti Akin amianan, Tengnga, ken ti Akin abagatan a Kaspio.[14] Ti Akin amianan ken Tengnga apagbeddengan ket ti Mangyshlak a Pangrugian, a gayatenna ti Isla Chechen ken Rawis Tiub-Karagan. Ti Tengnga ken Akinabagatan a pagbeddengan ket ti Apsheron a Pangrugian, timaysa apaldpad ti tektoniko a taudan a nagbaetan ti kontinente ti Eurasia ken maysa a naintaawan a tidda,[15] a gumay-at babaen ti Isla Zhiloi ken Rawis Kuuli.[16] Ti luek Garabogazköl ket isu ti naapgad nga akin daya a sumrekan ti Kaspio, a paset ti Turkmenistan ket sagpaminsan a maysa a danaw gapu ti istmo a mangudua daytoy manipud iti Kaspio.
Dagiti nagibasaran[urnosen | urnosen ti taudan]
Paammo
- ^ a b van der Leeden, Troise, ken Todd, eds., Ti Ensiklopedia ti Danum. Maikadua nga Edision. Chelsea, MI: Lewis Publishers, 1990, p. 196.
- ^ a b "Baybay Kaspio – Pakaammo". Programa ti Kaspio nga Enbironmento. 2009. Naala idi 11 Septiembre 2012.
- ^ "ESA: Panagpalpaliiw ti Daga – Ti Daga manipud iti Limbang: Ti akin-abagatan a Baybay Kaspio". ESA.int. Naala idi 2007-05-25.
- ^ Bariweswes ti Danaw: Baybay Kaspio. LakeNet.
- ^ Baybay Kaspio iti Encyclopædia Britannica.
- ^ "Strabo. Heograpia. 11.3.1". Perseus.tufts.edu. Naala idi 2011-04-14.
- ^ Iran (Maika-5 nga ed., 2008), babaen ni Andrew Burke ken Mark Elliott, p. 28, Lonely Planet Publications, ISBN 978-1-74104-293-1
- ^ Hyrcania. www.livius.org. Naala idi 2012-05-20.
- ^ Dagiti Pagatianan a Labneng – Baybay Kaspio. Briancoad.com. Naala idi 2012-05-20.
- ^ Max Vasmer, Etimologicheskii slovar' russkogo yazyka, Tom. IV (Moscow: Progreso, 1973), p. 229.
- ^ Iti dinamiko a sistema, ti baniera ket maysa a lugar a pagpatinggaan dagiti naiyayus a banbanag, a naikkat manipud iti sistema.
- ^ Dagiti maipadpada a ebaporitiko ket adda idiay uneg Mediteraneo.
- ^ "Baybay Kaspio". Iran Gazette. Naala idi 2010-05-17.
- ^ Hooshang Amirahmadi (10 Hunio 2000). Ti Rehion ti Kaspio iti maysa a Pagsasabtan: Dagiti Karit ti Baro a Prontera ti Enerhia ken Panagrang-ay. Palgrave Macmillan. pp. 112–. ISBN 978-0-312-22351-9. Naala idi 20 Mayo 2012.
- ^ Khain V. E. Gadjiev A. N. Kengerli T. N (2007). "Tektoniko a taudan ti Apsheron a Pangrugian idiay Baybay Kaspio". Doklady Earth Sciences. 414: 552–556. doi:10.1134/S1028334X07040149.
- ^ Henri J. Dumont; Tamara A. Shiganova; Ulrich Niermann (20 Hulio 2004). Akuatiko a Panagrukma idiay Baybaya Nagisit, Kaspio, ken Mediteraneo. Springer. ISBN 978-1-4020-1869-5. Naala idi 20 Mayo 2012.
Dagiti silpo ti ruar[urnosen | urnosen ti taudan]
Midia a mainaig iti Baybay Kaspio iti Wikimedia Commons


text:
Monday, September 30, 2013
MOBILE OUTREACH SERVICES TI PRC DITOY CABUGAO
Cabugao, Ilocos Sur – Nayeskediul ti Setiembre 27, 2013 iti Araw ng Propesyonal (Mobile Outreach Program) ti Professional Regulations Commission (PRC) tapno dumanon dagiti Propesional a mangipabaro ti lisensiada, agaplikar iti eksaminasion wenno Board Examination kadagiti Kurso a lineppasda kasta metten a pasingkedanda no nakaruarda iti napalabas nga eksaminasion ken pa-authenticate-da dagiti dokumentoda iti PRC.
Dadduma pay a panggep/serbisio nga itden ti PRC Baguio ket dagiti sumaganad:
1.Initial Registration for Licensure Examination passers;
2.Application for licensure examinations;
3 Renewal of Professional ID/License;
4.Release of Professional ID Card and
5.Certificate of Registration (per prior request by the professional and subject to availability); and
6.Issuance (upon request) of Certification of Good Standing.
Umuna manen a mapasamak ditoy ili ti Cabugao iti intero nga Ilocos Region (region 1) ket agpatingga daytoy a programa inton Disiembre 12, 2013 idiay Candon City.
Sakbayna, nag-courtesy call ti PRC Team nga idauluan ni Mr. Russell Jucotan ken ni Mayor Edgardo “Ediboy” S. Cobangbang, Jr. sakbay a naaramid ti transaksion kadagiti Professionals iti Municipal Conference Bulding iti Setiembre 27, 2013.
Dadduma pay nga impormasion a kayat nga ammuen ket ag-log on iti PRC Website: prc_baguio.blogspot.com. # (Web In-Action)
Posted by Bayan ng Cabugao, Ilocos Sur at 8:37 AM 0 comments
COOK-OUT TI GIRL SCOUTS, NAANGAY
Cabugao, Ilocos Sur -Naangay ti Cook-out Activities ti Girl Scouts of the Philippines (GSP)-Cabugao South Central School Chapter a nagatendaran dagiti Twinkler Scouts, Star Scouts ken Girl Scouts iti pagadalan ti Cabugao South CS nga idauluan ita ni OIC Edgardo P. Sajonia.
Iti pannakiuman ti Web In-Action iti Setiembre 27, 2013, inyuna daytoy a pagadalan ti nangigannuat ti kastoy nga aktibidad iti Cabugao DepED District kas pangkulminar ti Scouting Month a nangitampok ti kabibiag ni Josefa Llanes Escoda, mabigbig a Pundador ken Ina ti Scouting iti pagilian.
Innayon dagiti mangisursuro a nangtarawidwid kadaytoy nga aktibidad nga idauluan ni Mrs. Edith Savellano a babaen itoy nga aktibidad ket mapadasanda, maisaganada nga agakem iti responsibilidad iti panagluto iti pagtaengan ken kalpasanna ket maangay ti salu-salo a pakasursuruanda iti mayataday a pannakilangen iti padada a Girl Scout.
Maysa nga aldaw nga aktibidad daytoy a mapasamak ngem napnuan ti kaipapanan ti maalada nga eksperiensia dagiti ubbing gapu ta paset daytoy ti kurikulum-da nga agad-adal a mangtubay pay kadakuada iti disiplina ken panangipateg iti Kultura a Pilipino. # (Web In-Action)
Posted by Bayan ng Cabugao, Ilocos Sur at 8:27 AM 0 comments
Friday, September 27, 2013
PENSION TI SENIOR CITIZENS, NAITED
Cabugao, Ilocos Sur – Naangay ti pay-out ti Social Pension ti Senior Citizens idi Setiembre 26, 2013 iti Cabugao Cultural and Sports Complex, Brgy. Rizal, Cabugao, Ilocos Sur a nagatendaran dagiti beneficiaries manipud iti 33 a barangay ti Munisipalidad ti Cabugao.
Umabot ti P1,500 ti awaten ti tunggal recipient a saklawenna ti bulan ti Hulio, Agosto ken Setiembre 2013. P500 ti awaten ti tunggal Senior Citizen (Beneficiary) iti kada bulan. Adda 220 a bilang ti Beneficiaries (Senior Citizen Card Holder) nga immawat ti kantidad babaen kadagiti taga-DSWD Regional Office nga idauluan ni Mrs. Teresita Emock ken iti MSWDO-Cabugao nga idauluan ni Mrs. Lydia S. Gazmen, Municipal Social Welfare Officer a kaduada dagiti MSWDO Personnel.
Daytoy a social pension ket naisangrat a maitulong kadagiti nataengan a kualipikado nga umawat maibasar iti pagbatayan ti Ahensia ken naregget a tartarabayen ti LGU-Cabugao nga idauluan ni Mayor Edgardo “Ediboy” S. Cobangbang, Jr. iti naannayas a pannakaipatungpal daytoy a programa ti Gobierno Nasional para kadagiti nataengan iti ili a Cabugao, Ilocos Sur. # (Web In-Action)
Posted by Bayan ng Cabugao, Ilocos Sur at 8:55 AM 0 comments
MASIGSIGUD TI MASAKIT ITI RHU
Cabugao, Ilocos Sur – Iti pannakiuman ti Web In-Action idi Setiembre 25, 2013, imbatad ni Dr. Bernardino M. De Gracia, Medical Officer III, OIC RHU-MHO Cabugao a madagdagus a matungday ti sagubanit ken rumsua a sakit ti umili no la ket agturong iti RHU-Cabugao kadagiti lawlawasna a kaadda dagiti Medical Personnel nga idauluanna.
Innayon ni Dr. De Gracia a maysa ti diarrhea a naruay a rikriknaen ti tao iti panagbalbaliw ti tiempo ngem gapu ta naikkanda met iti praktikal nga adal iti pananglapped nangruna iti dehydration ket awan ti napalpalalo ti mapasaranna ngem ketdi nalanay laeng ti marikrikna ti pasiente no adda man.
Insupusop pay ni Dr. De Gracia nga adda pay laeng saggaysa a matamaan ti dengue ngem saan a nakaro ket kaaduan ti uyek, gurigor ken nalalag-an a sagubanit ti madukduktalanna kadagiti agparikna a pasiente.
Posted by Bayan ng Cabugao, Ilocos Sur at 8:53 AM 0 comments
FULL-TIME DAGITI AGTARTARABAHO ITI ECOLOGY CENTER
Cabugao, Ilocos Sur – Iti pannakiuman ti Web In-Action idi Setiembre 27, 2013, imbatad dagiti pannakabagi ti Luzon Green Art Technology, Inc. a mangtartarawidwid ti pannakaisapribado ti dumpsite a gudua ti aldaw-da nga agbunag ti basura kadagiti service area ken gudua met ti aldaw-da ti ag-aclassify kadagiti basura iti Ecology Center.
Innayonna a madagdagus a maipan iti Sanitary Land Fill dagiti non-biodegradable objects a bunagen ti service car-da. Maisamsamira met ti panagaramidda iti carbonized rice hull a mailaok iti napaglalasin a basura tapno nadardaras a mapagbalin nga organiko a ganagan kalpasanna.
Posted by Bayan ng Cabugao, Ilocos Sur at 7:56 AM 0 comments
Thursday, September 26, 2013
PROYEKTO TI DA KEN LGU TI BRGY. SALAPASAP, NALPAS
Cabugao, Ilocos Sur – Nairingpasen ti nakongkreto a kalsada ti Brgy. Salapasap, Cabugao, Ilocos Sur babaen ti panangilungalong ti Gobierno Munisipal nga idauluan ni Mayor Edgardo “Ediboy” S. Cobangbang, Jr. ken impatungpal ti DPWH iti pannakatrabahona.
Iti pannakiuman ti Web In-Action idi Setiembre 25, 2013, imbatad ni Pasado Kapitan Marcos Tacuboy a dakkel ti maitulongna ti pannakapasayaat ti nasao a kalsada nangruna kadagiti mannalon ta asideg iti nagkalawaan a pagmulmulaanda ti nateng kadaytoy a dalan.
Kabayatanna, impeksa met ni Brgy. Captain Ronel Zamora iti nasged a panagyamanda agraman kadagiti kakaduana nga Opisiales ken kalugaranna iti Brgy. Salapasap iti pagnam-ayan a naipaay kadakuada babaen iti panagbinnulig ti DA ken ti LGU-Cabugao a nangpasimpa kadaytoy a kalsada iti barangay. # (Web In-Action)
Iti pannakiuman ti Web In-Action idi Setiembre 25, 2013, imbatad ni Pasado Kapitan Marcos Tacuboy a dakkel ti maitulongna ti pannakapasayaat ti nasao a kalsada nangruna kadagiti mannalon ta asideg iti nagkalawaan a pagmulmulaanda ti nateng kadaytoy a dalan.
Kabayatanna, impeksa met ni Brgy. Captain Ronel Zamora iti nasged a panagyamanda agraman kadagiti kakaduana nga Opisiales ken kalugaranna iti Brgy. Salapasap iti pagnam-ayan a naipaay kadakuada babaen iti panagbinnulig ti DA ken ti LGU-Cabugao a nangpasimpa kadaytoy a kalsada iti barangay. # (Web In-Action)
Posted by Bayan ng Cabugao, Ilocos Sur at 9:54 AM 0 comments
ASSESSMENT TI MANICURE/PEDICURE, NABALLIGI MET
Cabugao, Ilocos Sur – Naaramid ti Assessment dagiti nagsanay iti Manicure/Pedicure a nagkammayetan nga inwayat ti Technical Education and Skills Development Authority (TESDA)-Vigan City ken ti MSWDO-LGU Cabugao kadagiti nagsanay iti nasao nga ababa a kurso.
Itay nabiit, naipaayan dagiti nagsanay iti kompleto a ramit tapno mausarda ti inadalda iti Manicure/Pedicure. Iti pannakiuman ti Web In-Action iti Assessor idi Setiembre 24, 2013, kunana nga ibabaon ida ti TESDA-Vigan City a mangpasingked ti kabaelan dagiti nagsanay tapno mairamanda iti Certification Program ti TESDA-National Office.
Innayon ti Assessor a no maaddaanda ti sertipiko ket maikkanda ti titulo nga adda karbenganda a kas nagadal itoy a paglaingan a mangted ti mainugot a serbisio iti kaaduan a makasapul itoy.
Insupusop pay ti Assessor a kaaduan ita ti agkasapulan ti serbisio ti manicure/pedicure ket saanda a kabaelan amin a sakupen isu a napintas met no umadu ti agtrabaho ken maidur-as daytoy a pagsapulan.
Iti na-assessed kalpasan ti aktual a panangipakatda ti naadalda, nagraduanda ti Competent a kayatna a sawen a kabaelandan nga ipakat ti inadalda.
Dagitoy nga aksion ken inisiatiba ket resulta ti nadigem a pannakikammayet ti LGU-Cabugao nga idauluan ni Mayor Edgardo “Ediboy” S. Cobangbang, Jr. kadagiti Ahensia/Opisina a makatulong kadagiti agtutubo nga agkasapulan ti adal ken trabaho tapno agbalinda a produktibo nga a makipagili. # (Web In-Action)
Posted by Bayan ng Cabugao, Ilocos Sur at 8:42 AM 0 comments
CONSULTATION/DIALOG TI DA-LGU KEN TI NTA, NAANGAY
Cabugao, Ilocos Sur – Naaramid ti Consultation/Dialog ti nagbaetan dagiit pannakabagi ti Departamento ti Agrikultura (DA)-Provincial ken Munisipal a Benneg ti pakaseknan ti resulta ti pannakaanalisar iti maikombiene a ganagan kadagiti pagtatalonan, bangkag ken pananuman iti Munisipalidad ti Cabugao a pakabuklan ti 33 a barangays ken naaramid sakbayna.
Nagpaay a resource speaker ni Mrs. Eugenia A. Briones, BSWM-CO ken Team Leader ti Soil Fertility Mapping and Water Sampling Project ti LGU-Cabugao ket bininsana ti pakabuklan ti resulta ti panaganalisar ken maiyannatup a ganagan ken kaadu a mausar (recommended rate) iti pagay.
Iti pannakiuman ti Web In-Action ken ni NTA Deputy Administrator Atty. Everin Molina, imbatadna a napateg unay ti pannakipasetda iti nasao a konsultasion ken dialog tapno mapasingkedan ti nangatngato nga agpang ti koordinasionda iti DA-LGU ken iti Bureau of Soils and Water Management (BSWM)-CO iti pakaseknan ti pannakairaman ti produkto a tabako kadaytoy a gannuat ti LGU-Cabugao.
Babaen iti agdama a resulta ti soil analysis ti BSWM iti pagay ket adaptarenda met daytoy a takuatda tapno agdalan met iti pannakaadal kadagiti eksperto iti daga iti Ahensiada. Ti kangrunaan ket iti sientipiko a pannakaadal ti sapasap a mausar a ganagan iti pagay ken tabako tapno mapalag-anan ti kasasaad dagiti mannalon.
Innayon ni Atty. Molina a napateg a maikkan ti importansia ti produksion a tabako agsipud ta daytoy ti maysa a kadakkelan a produksion dagiti mannalon iti panawen ti Main Crop ditoy nga ili.
Natratar dagiti pakaseknan a naidatag iti agsumbangir a partido kadaytoy a pasamak ket naballigi a napagnanamingan dagitoy. Kalpasan ti nasao a dialog, naangay ti Luncheon iti Municipal Conference Building. # (Web In-Action)
Posted by Bayan ng Cabugao, Ilocos Sur at 8:39 AM 0 comments
Wednesday, September 25, 2013
SOIL FERTILITY MAPPING, MODELO TI CABUGAO
Cabugao, Ilocos Sur – Naaramid ti Presentation of Result ti Soil Fertility Mapping and Water Sampling Project ditoy Cabugao, Ilocos Sur idi Setiembre 24, 2013 iti Municipal Conference Building a dinar-ayan dagiti Barangay Officials, Farmer- Leaders, Opisiales ti LGU-Cabugao nga idauluan ni Mayor Edgardo “Ediboy” S. Cobangbang, Jr. ken dagiti pannakabagi ti Bureau of Soils and Water Management (BSWM) nga idauluan ni Mr. Dominciano Ramos, Jr., Chief, Soil Survey Division, BSWM-Central Office.
Iti panglukat a sarita ni SBM Benedicto M. Savellano, Committee Chair on Agriculture, bininsana ti pateg daytoy a proyekto a nainaw babaen kadakuada nga Opisiales nga idauluan ni Mayor Ediboy. Innayonna a naiteden kadagiti mannalon iti farm mechanization program, umisu a teknolohia iti panagmula babaen iti training ken seminar ket maysa a kapatgan a magun-od pay no kasano ti pananggamulo ti daga a pakaipanan ti umisu a ganagan tapno maikabassit ti magastos ken umadu ti matgedan dagiti mannalon.
Imbinsa ni Mr. Dominciano Ramos, Jr. ti BSWM-CO ti Rationale ti Proyekto.
Kimmablaaw ken nagyaman ni Mayor Ediboy iti partena a nagsarita. Naragsakan ta nagballigi daytoy a naisangayan a proyekto para kadagiti mannalon ken naiyuna a naigannuat ditoy Cabugao ket mangnamnama ti Ama ti Ili a nga agresulta ti pannakapalag-an ti panagbiag dagiti kaaduan a mannalon ken pumigsa ti kabaelanda a gumatang iti pagkasapulanda a makatulong pay ti ekonomia ti ili.
Insupusop ni Mayor Ediboy a saan nga agkitakit a mangaprobar ti aniaman a gannuat a kaasping itoy no la ket ta pagsayaatan ti kaaduan nga umili.
Naikkan met ti gundaway nga agsarita ni Atty. Everin Molina, Deputy Administrator, NTA for Support Services-OIC Manager, NTA Vigan City a nangipeksa ti kapanunotanna a nangpabileg ti rikna dagiti agmulmula ti tabako ditoy Cabugao ta daytoy soil analysis ket dakkel ti maitulongna iti napintas a produksion ti tabako a pamaltuadan ti mabingbingay ti LGU’s manipud iti RA 7171.
Dinayaw met ni Provincial Agriculturist Teofilo R. Quintal, OPAG-Ilocos Sur ti napintas a panagtutunos ti LGU-Cabugao ken dagiti mannalon a nakikammayet iti DA ken iti Bureau of Soils and Management (BSWM) tapno maiyusuat daytoy a proyekto. Mangnamnama ti Opisial ti DA a daytoy a nairusat ti LGU-Cabugao a naisalumina a proyekto para kadagiti mannalon ket agbanag a pagulidanan ti amin nga ili ti Probinsia.
Kangrunaan a nasangaili iti pannakaipresenta ken pannakaiyawat ti resulta ti soil and water analysis dagiti mannalon ti Cabugao ket ni Gobernador Ryan Luis V. Singson. Kalpasan a kumablaaw ken nagyaman ni Gov. Ryan ket linugayanna manen dagiti taga-Cabugao nga idauluan ni Mayor Ediboy ta ditoy nga ili ti nakairusatan ti kastoy a proyekto. Dinakamatna ti panangpatalinaedna iti puesto ken ni Provincial Agriculturist Teofilo R. Quintal ta kayatna a maitultuloy babaen ti panangriendana ti DA-OPAG kadagiti napapateg a proyekto para kadagiti mannalon a maysa ditoy ti Soil Fertility Mapping and Water Sampling Project nga inyuna ti ili a Cabugao.
Naisaganad a naited dagiti Certificate of Training kadagiti kadua ti BSWM-CO Staff a nangipatungpal ti proyekto babaen ken ni Mrs. Eugenia A. Briones, Project Team Leader, BSWM-CO. Naaramid pay ti Land Use Updating kadagiti nagdengngeg babaen ken ni Mr. Andy Calimutan, Land Use Expert, BSWM-CO.
Naaramid ti Luncheon iti SB-ABC Hall ken iti Municipal Conference Building. Kalpasanna, naaramid ti Open Forum kadagiti Opisiales ti BSWM-CO ken dagiti nagpartisipar iti programa.
Naballigi a nasungbatan/naaksionan dagiti limtuad a pakaseknan dagiti nagatendar iti nasao a panagtitipon.
Nakikaysa pay iti nasao a programa da SBM Danny Q. Gazmen, ABC President Teddy U. Soller, Ms. Elizabeth Pablico, Ph. D.-Caretaker, MARO-Cabugao; SBM Dr. Carlito S. Pano, SBM Dr. Jemaima S. Tan-Yee, SBM Josefina S. Vallejo, SBM Jayhan Alcid Tan, SBM Vicky S. Serna, Empleado ti DA-LGU Cabugao, ken Department Heads ti LGU-Cabugao.
Nagpaay nga Emcee/Facilitator ni Mr. Dario Roy A. Siruno, Municipal Information Officer. # (Web In-Action)
Posted by Bayan ng Cabugao, Ilocos Sur at 2:11 PM 0 comments
MANGROVE PLANTING & COASTAL CLEAN-UP, NAANGAY
Cabugao, Ilocos Sur - Naaramid ti Mangrove Planting and Coastal Clean-up a tinarawidwidan ti Philippine Civil Service Commission (CSC), Vigan City a nagpartisiparan dagiti pannakabagi ti nadumaduma nga Opisina/Ahensia iti Public Sector kas iti LGU-Ilocos Sur, LGU-Cabugao, PNP, BFP, BJMP Region 01, Government Hospitals, RHU-DOH, UNP, DENR-CENRO-ENMRO, DepED, Barangay Officials ti ili a Cabugao, 4 P’s, Government Officials ken iti LGU-Cabugao nga idauluan ni Mayor Edgardo “Ediboy” S. Cobangbang, Jr.
Indauluan met ni Miss Mimi S. Sison, Human Resource Management Officer (HRMO)-LGU Cabugao dagiti empleado ti Munisipio a nakipaset kadaytoy nga aktibidad a parte ti panagselebrar ti CSC-Vigan City.
Indauluan met ni Miss Mimi S. Sison, Human Resource Management Officer (HRMO)-LGU Cabugao dagiti empleado ti Munisipio a nakipaset kadaytoy nga aktibidad a parte ti panagselebrar ti CSC-Vigan City.
Iti Setiembre 25, 2013, nasapa a nagturong dagiti nagpartisipar iti Salapasap Coastline ket nagbingay dagiti grupo a nagpidut ti rugit ken nagmula ti mangrove seedlings iti aplaya ti Barangay Salapsap, Cabugao, Ilocos Sur.
Iti pannaki-amad ti Web In-Action kadagiti dadaulo ti grupo a simmangbay ditoy Cabugao, dinayawda ti kinatunos ti amin a sektor a makikammayet kadagiti nadumaduma a pannakabagi ti ahensia a dumar-ay iti kas itoy a panagtataripnong iti ilida.
Napili ti Cabugao, Ilocos Sur a pakaisayangkatan daytoy nga aktibidad a pangkulminar iti nasao a pannakaselebrar ti 113th Anniversary ti PCSC nga addaan ti Tema: “Tatak Lingkod Bayani, Isabuhay, Ipagmalaki at Ipagbunyi”.
Naregget dagiti nagpartisipar a nangimula kadagiti naited kadakuada a quota wenno bilang ti mangrove seedlings ket kalpasan ti nasao nga aktibidad ket nagatendar ti kaaduan iti naangay a Nasantuan a Misa babaen ti panangannong ti Kura Paroko ti Iglesia Romana Katolika ti ili a Cabugao, Ilocos Sur iti Barangay Hall ti Barangay Salapsap.
Ti Barangay Salapasap ket maibilang kadagiti Coastal Barangays ti ili ti Cabugao a pakaipatpatungpalan dagiti proyekto ken aktibidad ti MFARMC ken BFAR a tartarabayen ti LGU-Cabugao kangrunaan ti panagmula ti mangrove seedlings iti shorelines tapno maikkan ti naan-anay a pannakatulong dagiti agindeg a buklen met laeng dagiti mannalon ken mangngalap. Maibilbilang pay ti Brgy. Salapasap a “Vegetable Bowl” ti ili a Cabugao gapu iti di agressat a panagmulada kadagiti dekalidad a produksionda iti nateng. Iti agdama, idadauluan ni Brgy. Captain Ronel Zamora daytoy a naprogreso a barangay. # (Web In-Action)
Posted by Bayan ng Cabugao, Ilocos Sur at 1:12 PM 0 comments
ORIENTATION TI SOLID WASTE MANAGEMENT, MAITULTULOY
Cabugao, Ilocos Sur – Naaramid ti Orientation and Briefing ti Operasion ti pannakaisapribado ti Solid Waste Management Program ti LGU-Cabugao kadagiti pannakabagi ti nadumaduma a sektor kadagiti service barangays ti ili idi Setiembre 24, 2013 iti Municipal Hall , Cabugao, Ilocos Sur.
Naglektiur ni Ms. Revelina Bayona, Solid Waste Management Specialist ti LGA Tech., Inc. kadagiti nagatendar pakaseknan iti pannakabunag ken pannakaidalimanek ti basura idiay Ecology Center ken Sanitary Landfill, Sitio Baliw, Brgy. Quezon, Cabugao, Ilocos Sur.
Impakaammo ni Ms. Bayona a makatawen ti termino ti kontrada iti LGU-Cabugao ngem innem a barangay ti ikonsentrarda: uppat iti Poblasion kasta met iti Brgy. Turod ken Pug-os.
Innayon ni Ms. Bayona nga i-turnoverda amin a maprobitsarda nga organic matter iti LGU-Cabugao ket kangrunaan iti pannakapapintas ti operasion ti solid wastes management ti ipamaysada iti ili ti Cabugao, Ilocos Sur.
Nagatendar ken nagsarita met iti pakaseknan ti Orientation/Briefing iti nasao a taripnong da SBM Dr. Jemaima S. Tan Yee, Commitee Chair on Environment and Solid Waste Management; SBM Josefina S. Vallejo ken MPDC Florante Jara. # (Web In-Action)
Posted by Bayan ng Cabugao, Ilocos Sur at 8:40 AM 0 comments
Tuesday, September 24, 2013
SPORTS GADGET, NAITED KADAGITI ATLETA
Cabugao, Ilocos Sur – Indauluan ni Mayor Edgardo “Ediboy” S. Cobangbang, Jr. a nangiyallawat kadagiti sports materials kadagiti kameng ti Cabugao Athletes manipud iti Cabugao DepED District.
Naiyawat dagiti sports gadgets iti sango ti Municipal Building ket kadua ni Mayor Ediboy da SBM Dr. Jemaima S. Tan-Yee; SBM Benedict M. Savellano: SBM Josefina S. Vallejo; Cabugao DepED Sports Coordinator Ronel M. Ubaldo; OIC Edgardo P. Sajonia ti Cabugao South Central School ken District Property Custodian Edison Solatre a nangimatang ti panangawat dagiti ubbing nga atleta kadagitoy a ramit pang-sports.
Buklen dagiti sports gadgets dagiti sumaganad: Baseball Gloves (1 set) 16; Baseball Balls, 20; Body Protector, 3 pairs; Catcher’s Helmet, 3; Batter’s Helmet, 6; Knee Protector, 3; Archery (bow and arrow) 6 units. Dagitoy ket naisangrat a para kadagiti umaayam nga ubbing iti Cabugao DepED District.
Iti pannakiuman ti Web In-Action iti Setiembre 23, 2013, sangsangkamaysa a nagyaman dagiti pannakabagi ti Cabugao DepED nga idauluan da Mr. Sajonia ken Mr. Ubaldo ken ni Mayor Ediboy agraman dagiti LGU Officials ta maaddaandan iti masagsagana nga usaren iti panagsanayda ken mapasayaatda iti performance-da kadagiti athlete competition kas iti Zone Meet, District Meet, Unit Meet ken nangatngato pay a pagsasalipan ti Sports iti DepEd.
Nakikaysa met da ABC President Teddy U. Soller ken SBM Dr. Jemaima S. Tan-Yee, Committee Chair on Education iti pannakaiyawat kadagitoy a mausar iti pagay-ayaman. # (Web In-Action)
Posted by Bayan ng Cabugao, Ilocos Sur at 7:57 AM 0 comments
EPEKTIBO NGA USAR TI TIEMPO,TOPIKO TI FDS
Cabugao, Ilocos Sur – Naaramid manen ti Family Development Session (FDS) dagiti kameng ti Pantawid Pamilyang Pilipino Program (4 P’s) iti Brgy. Bonifacio ken Brgy. Baclig idi Setiembre 23, 2013 iti Municipal Conference Building, Cabugao, Ilocos Sur.
Iti pannakiuman ti Web In-Action iti nasao a petsa, impakaammo ni Miss Aida Cueto, Municipal Focal Person ti 4 P’s a naannayas ti pannakailawlawag ti Topiko a napauluan: “Ti Umisu a Panangusar ti Tiempo iti Panagtagibalay ken Komunidad”.
Innayon ni Miss Cueto a dagiti nagannak ti kangrunaan a para-tignay ti programa ti 4 P’s ket nakadepende dagiti ubbing kadakuada. Paset ti pannakaedukarda iti pannakaisuro ti umisu a panangusarda ti panawenda iti panagtagibalayda ken iti pannakipasetda iti komunidadda. Malaksid iti health care ken edukasion a kangrunaan a pakabuklan ti programa ket maipasagepsep pay kadakuada ti pateg ti values formation tapno agbalin a sustainable ti programa babaen iti pannakahulma a naimbag dagiti recipients kalpasanna.
Insupusop ti Focal Person a kalpasan ti 5 a tawen iti umuna a bansada ti 4 P’s ket sirmata ti LGU-Cabugao a maikkandanto iti Sustainable Livelihood Program dagiti immuna a lima a Coastal Barangays a nasakupan ti programa tapno masursuruanda nga agbiag a natalingengen nga uray awanton ti programa ti 4 P’s. # (Web In-Action)
Posted by Bayan ng Cabugao, Ilocos Sur at 7:30 AM 0 comments
MULA A PAGAY, SAAN NGA AGGIGIDDAN A MAAPIT
Cabugao, Ilocos Sur – Nangiparuar ti datos ti Opisina ti Municipal Rice Program Coordinator, DA-LGU Cabugao iti pammatta-patta nga eskediul ti panagapit iti umabot ti 2,243 ektarias a natalon a pangalaan ti pagtaraon/mailako ita a Wet Season Crop 2013 (Hunio-Nobiembre).
Iti pannakiuman ti Web In-Action idi Setiembre 23, 2013, impakaammo ni Mr. Nerio S. Daproza, Municipal Rice Program Coordinator dagiti sumaganad a duktalna iti masansan a panagmonitorna iti pinagayan:
August 2013 0 - 3 Hectares
1st Wk/Mid Sept. 1.52% - 34 Hectares
September end 3.21%- 72 Hectares
1st Wk-Mid October 13.o6% - 293 Hectares
October end 21.98% - 493 Hectares
1st Wk. November 45.16% - 1,013 Hectares
2nd Wk November 70.66% - 1,585 Has.
3rd Wk. November 71.20% - 1,597 Has.
November end to 1st wk. December 100% - 2243 Hectares
Manamnama met nga agballigi ti Seed Production a walo ektaria ken iti 3 ektaria a nasapa a namulaan ti nateng a pangsuplementar ti kasapulan ti umili kadagiti barangay. Aganay a 2,254 ektarias ti amin iti namulaan ita a panagaapit, segun ken ni Mr. Daproza.
Dagitoy nga inisiatiba ket resulta ti napintek a programa ti LGU-Cabugao iti Agrikultura nga idauluan ni Mayor Edgardo “Ediboy” S. Cobangbang, Jr. tapno maisaganaan ken mamantener ti rice self- sufficiency a kayat ken agtultuloy a tun-oyen ti Gobierno Lokal ti Cabugao ita ken iti masanguanan. # (Web In-Action)
Posted by Bayan ng Cabugao, Ilocos Sur at 7:00 AM 0 comments
Subscribe to: Posts (Atom)


text:
Wednesday, July 26, 2017
PAY-OUT DAGITI SENIOR CITIZENS ITI 3RD QUARTER, NAILEPPAS
Cabugao, Ilocos Sur – Naangay ti pay-out wenno pannakaited ti Social Pension iti umabot ti 1,123 a bilang ti Beneficiaries (babbaket ken lallakay) a kameng ti Senior Citizens manipud iti 33 a barangay iti ili a Cabugao. Inawatda ti tallo a bulan a para iti 3rd Quarter 2017 a pensionda manipud iti DSWD Region 1 ket naangay ti pay-out iti Cabugao Cultural and Sports Complex, Brgy. Rizal, Cabugao, Ilocos Sur idi Hulio 21, 2017.
P1, 500 ti naituding nga inawat ti maysa a Beneficiary. Agdagup ti tallo a bulan (Hulio-Setiembre 2017) iti pakabuklan ti inawat ti tunggal maysa.
Iti pannaki-amad ti Web In-Action, impakaammo ni Mrs. Lydia S. Gazmen, Municipal Social Welfare Development Officer ti LGU-Cabugao nga umabot ti P1,684,500 iti dagup ti gatad a naited kadagiti benepisiario.
Nagatendar iti nasao a pay-out activity da Mrs. Lydia S. Gazmen, Municipal Social Welfare Development Officer; Municipal Treasurer Mrs. Lourdes A. Azcueta; Social Welfare Assistant Leonora G. Reintar ken dagiti napusgan a Personnel ti LGU-Cabugao a timmulong iti nadakamat a pay-out activity.
Dagitoy nga aksion ken inisiatiba ket paset iti pro-poor program a nagkammayetan nga ipatungpal iti Ahensia ti DSWD ken ti Gobierno Lokal nga idauluan ni Mayor Josh Edward S. Cobangbang. # (Web In-Action)
P1, 500 ti naituding nga inawat ti maysa a Beneficiary. Agdagup ti tallo a bulan (Hulio-Setiembre 2017) iti pakabuklan ti inawat ti tunggal maysa.
Iti pannaki-amad ti Web In-Action, impakaammo ni Mrs. Lydia S. Gazmen, Municipal Social Welfare Development Officer ti LGU-Cabugao nga umabot ti P1,684,500 iti dagup ti gatad a naited kadagiti benepisiario.
Nagatendar iti nasao a pay-out activity da Mrs. Lydia S. Gazmen, Municipal Social Welfare Development Officer; Municipal Treasurer Mrs. Lourdes A. Azcueta; Social Welfare Assistant Leonora G. Reintar ken dagiti napusgan a Personnel ti LGU-Cabugao a timmulong iti nadakamat a pay-out activity.
Dagitoy nga aksion ken inisiatiba ket paset iti pro-poor program a nagkammayetan nga ipatungpal iti Ahensia ti DSWD ken ti Gobierno Lokal nga idauluan ni Mayor Josh Edward S. Cobangbang. # (Web In-Action)
Posted by Bayan ng Cabugao, Ilocos Sur at 2:35 PM
Subscribe to: Post Comments (Atom)


text:
SAN FERNANDO CITY – Nagsagrap dagiti agus-usar iti koriente iti Northern ken Central Luzon iti maysa agingga iti uppat nga oras a rotating brownout idi lawasna agsipud iti nababa a suplay iti koriente.
Kinuna ni Lilibeth Gaydowen, communications and public affairs officer for North Luzon ti National Grid Corporation of the Philippines (NGCP), a naipakat ti load dropping tapno maiyalokar dagiti adda a power tapno mapreserba ti talingenngen ti elektrisidad iti Luzon grid.
Gapu iti panangduprak ti Bagyo Glenda iti Abagatan a Luzon, adu a poste ti koriente ti natuang ken naputed ti elektrisidad kadagiti probinsia a nagdaliasatanna.
Uray iti Metro Manila, nagsagrap iti brownout ket sa la naisubli ti koriente kalpasan ti sumagmamano nga oras kalpasan a pimmanaw ti bagyo.
Naipakat ti rotating brownout kadagiti sumagmamano a paset ti Metro Manila gapu iti kinababa ti available a suplay ti koriente.
Kinuna ni Gaydowen a naipakat ti rotating brownouts iti North ken Central Luzon tapno saan a dumanon iti tukot ti suplay ti koriente nga agresulta iti sapasap a blackout iti Luzon grid.
Nangrugi a naipakat ti rotating brownout idi Biernes kadagiti distribution utilities iti Region 1, II, III ken iti Cordilleras.
Ngem iti probinsia ti Ilocos Sur, naireport nga adda dagiti ili a nagpukaw ti korienteda agingga iti siam nga oras idi Huebes.
Kinuna ni Gaydowen nga agpangato-agpababa ti energy generation ket kasapulan a pagbibingayan ti enerhia bayat nga agtaltalinaed nga off-line dagiti planta ti elektrisidad iti Akin-abagatan a Luzon.
Saan pay a naan-anay a naisubli dagiti linia ti elektrisidad a pinuted ni Bagyo Glenda a nangtuang iti agarup 1,500 a poste iti South Luzon a nakaigapu iti saan a panagkurri dagiti sumagmamano a planta ti elektrisidad.
Kinuna ni Gaydowen a nupay naibaonen dagiti linemen ti NGCP iti akin-abagatan a paset ti Luzon tapno tumulongda a mangtarimaan kadagiti transmission lines, manamnama a santo la naan-anay a maisubli dagiti nadadael a linia agingga iti Hulio 22.
Innayonna nga agingga iti saan nga agkurri amin dagiti planta ti koriente, agtultuloy ti maipakat a brownout.
Kinuna met ni Ernest Vidal, public affairs officer ti NGCP iti Pampanga, a maipakat ti brownout manipud iti dua agingga iti uppat nga oras iti North ken Central Luzon agingga nga agbalin a normal ti suplay ti koriente.
Naipababaen ti Luzon grid iti red alert agsipud ti addaan daytoy iti 1,163 NW a depisit iti reserba.
Segun iti NGCP, idi Biernes, addaan laeng ti Luzon grid iti reserba a 4,745 MW idinto a 5,908 MW ti demanda.
Kinuna ni Vidal a kasapulan a maiyimplementar ti rotation browouts tapno mamentener ti seguridad ken kinatalingenngen ti Luzon grid.#


text:
SANTA MARIA, Ilocos Sur – Maysa a lalaki a mapapati a CIDG asset ti pinaltogan dagiti di nabigbig a suspek idiay Barangay Poblacion Norte itoy nga ili itay nabiit.
Nainaganan ti biktima a ni Ramsey Asuncion, 23, baro, residente iti Nalvo, ditoy nga ili.
Segun iti police blotter ditoy, agbuybuya ti biktima ken ti kalib-inna iti telebision idi pinaltogan dagiti dua a suspek a nakasugatanna iti paset ti bagina.
Naglibas dagiti suspek idinto a naitaray ti biktima iti Reyes Clinic and Hospital tapno maagasan.
Kalibre 45 ti paltog a mapapati a naaramat iti pammaltog.#


text:
Saleng
Ti saleng wenno parua[2] , (Pinus kesiya), ket maysa kadagiti kaaduan a naiwarwaras a pino idiay Asia. Ti sakupna ket maigay-at iti abagatan ken daya manipud ti turturod i Khasi idiay abagatan a daya ti India nga estado ti Meghalaya nga isu idiay ti nakaalan ti naganna aginggana ti akin-amianan a Tailandia, Filipinas, Burma, Cambodia, Laos, akin-abagatan unay a Tsina, ken Bietnam. Ti populasion ti saleng ket nasamek idiay India ken Burma ken saan unay nga adu idiay kadagiti lugar a masna a pakaisakupanna. Daytoy ket nangruna a naimuyongan a sebbangan kadagiti dadduma a paset ti lubong, a mairaman idiay akin-abagatan nga Aprika ken Abagatan nga Amerika.[3][4]
Iti Ingles daytoy ket sapasap nga ammo pay a kas iti:
- Khasi pine (manipud kadagiti turod ti Khasi idiay India)
- Benguet pine (manipud ti probinsia ti Benguet iti Luzon, Filipinas, nga isu daytoy ti kaaduan a sebbangan iti Tropikal a kabakiran ti pino ti Luzon)
- Three-needled pine.
Ti pino ti Filipinas (Benguet pine) ket sagpaminsan pay a tinawtawagan a kas ti Pinus insularis; nupay kasta, ti agdama a kapanunotan ket matrato daytoy a kapada ti P. kesiya. Ti siudad ti Baguio ket nabirngasan a kas "Ti siudad dagiti pino", gapu ti kaadu kadagitoy a kayo.
Dagiti linaon
Deskripsion[urnosen | urnosen ti taudan]
Ti saleng ket maysa a kayo a makaabot iti 30–35 metro a katayag nga addaan iti nalinteg, silindriko a puon. Ti ukis ti kayo ket napuskol, nangisit a kayumanggi, nga addaan kadagiti nauneg nga ukap. Dagiti sangana ket nalangpaw, nalabbasit a kayumanggi manipud ti maikadua a tawen, dagiti bassit a sangana ket horisontal ken naglay-ot . Dagiti bulong ket kasla dagiti dagum, nangisit a berde, kadawyan a 3 iti tunggal maysa a bassit nga uggot, 15–20 sentimetro iti kaatiddog, ti abbong ti bassit nga uggot ket 1–2 sentimetro ti kaatiddog ken agalinaed. Dagiti kono ket immitlogda, 5–9 sentimetro ti kaatiddog, kankanayon a bassikaw nga agpababa, sagpaminsan pay bassit a nanrungad; dagiti siksik ti maikadua ti tawenna a kono ket napuskol, ti umbo ket rummuar bassit a bassikaw, ken masansan a nasiit. Dagiti siksik ket adda dagiti agdaliasat ken umatiddog a pasag itiballasiw ti tengnga ti rabaw ti siksik. Dagiti bukel ket napayakan, 6–7 mm ti kaatidogda nga addan ti 1.5-2.5 sentimetro a payak. Ti polinasion ket iti tengnga ti primabera, dagiti kono ket tumangkenda kalpasan ti 18–20 a bulbulan.
T saleng ket kadawyan nga agtubo kadagiti puro a takder wenno mailalaok kadagiti akaba ti bulongna a kayo, ngem saan nga agporma kadagiti kabakiran ti nawaya a pino.
Komersial nga usar[urnosen | urnosen ti taudan]
Ti nalukneng ken ken nalag-an a tarikayo ti saleng ket mabalin a mausar para kadagiti adu a sakup ti panangipakat, mairaman kadagiti kahon, ngala ti papel, ken dagiti temporario nga adigi ti elektrisidad. Kaaduan nga inus-usar daytoy para iti tarikayo, nga agtaud kadagiti masna a kabakiran ken dagiti plantasion.[3][4]
Ti nasayaat ti kalidad a tutotna ket saan unay nga adu ket saan unay a naus-usar malaksid idi las-ud ti panawen ti Kastila idiay Filipinas para iti panagpataud ti aguarras.
Lokal a nagnagan[urnosen | urnosen ti taudan]
Ti saleng ket tinawtawagan pay iti:
- Ingles: Khasi pine
- Birmano: ထင်းရှူး [tʰí̃ jú]
- Insik: 思茅松 (Sīmáo sōng), manipud ti ili ti Simao
- Ilokano: saleng wenno parua
- Tagalog: sahing
- Lao: ຄົວ [kʰúə]
- Bietnamis: thông ba lá
- Thai: สนสามใบ (Son Sam Bai), manipud ti bulbulong.
Dagiti nagibasaran[urnosen | urnosen ti taudan]
- ^ Conifer Specialist Group (1998). "Pinus kesiya". Nalabbasit a Listaan dagiti Naipangta a Sebbangan. Bersion 2011.2. Internasional a Kappon para iti Korserbasion ti Katutubo. Naala idi 17 Abril 2012.
- ^ Elmer Drew Merrill (1922), Ti enumerasion dagiti agsabsabong a mula ti Filipinas, Manila: Opisina ti pagmalditan
- ^ a b Luu, Nguyen Duc To; Philip Ian Thomas (2004). Conifers of Vietnam. pp. 42–43. ISBN 1-872291-64-3.
- ^ a b "Pinus kesiya". AgroForestryTree Database. International Centre for Research in Agroforestry. Naala idi 17 Abril 2012.
Dagiti silpo ti ruar[urnosen | urnosen ti taudan]
- Midia a mainaig iti Saleng iti Wikimedia Commons
- Gymnosperm Database: Pinus kesiya
- Suitability of Pinus kesiya for tree-ring analyses


text:
Maladingitankami unay iti super buntog a pannakatarimaan dagiti siled-eskuelaan wenno pannakasukat kadagiti nadadael a building gapu iti dimmalapus a bagyo nangruna la unay kadagiti eskuelaan iti makinlaud a paset ti Pangasinan. Saanmi a maawatan no apay a naginad unay ti proseso. Saandakami ngarud a mababalaw no kritikarenmi ti nabuntog a pannakaileppas kadagitoy a pasdek nangruna ket panagbabasa manen.
Lalo a saanmi a maawatan nga itoy a panagseserrek dagiti ubbing, iti sirok ti kayo ti pagbasaanda, iti uneg ti kapilia, wenno agkalubbon ti dua a klase iti uneg ti bassit a kuarto, ken uray sadino ditan a lugar a pagkuartoanda.
Nabuyami iti telebision nga adda pay sibubukel nga eskuelaan a saanen a mabalin a pagadalan agsipud ta naitayab dagiti atep dagiti pasdek, wenno narban dagiti didingna ngem an-anusan dagiti ubbing a pagklasean agsipud ta awan ti sabali a pagkuartoanda.
Makunami a saanen a maikanatad daytoy a mapaspasamak,. Saanen a makaited iti pammaregta nga agadal dagiti ubbing. Saanen a makaited iti inspirasion ken manggutugot kadagiti ubbing a lalo pay nga igaedda ti agiskuela ken agadal.
Inrekomendar ti United Nations Educational, Scientific and Cultural Organization (UNESCO) a masapul a maaddaan laeng koma ti maysa a kuarto iti ratio a 1:25-30 wenno duapulo ket lima agingga iti tallopulo nga estudiante ti agbasa iti tunggal kuarto. Ngem iti mapaspasamak, saanen a masurot daytoy ta agkurkurangen dagiti kuarto. Isu a makumi a saanen a conducive to learning daytoy a situasion.
Kasano koma a maigaed dagiti ubing ti agiskuela? Kasano pay a maay-ayo dagiti ubbing no awan uray tugawda wenno pangiparabawanda iti papel a pagsuratanda? Siempre, maipasngay ditan ti ngayemngemda. Aglaladutdan a sumrek. Saandan a maiyulo ti isursuro ti titserda. Santo pay nakaar-arimbangaw ti kaapiringda a kuarto a makaigapu iti pannakasingada ken saanda a pannakaikonsentret iti isursuro ti titserda.
Adda koma alternatibo a sistema wenno bayat ti pannakaur-uray a maproseso dagiti dokumento iti panangpabaro kadagiti building wenno classrooms, adda dagiti pangremedioan a measures tapno masulnitan dagiti pagkurangan.
Kas iti pannakaammomi, addaan ti DepEd iti P3.5 billion a budget para laeng iti pannakaipasdek dagiti building ken pannakatarimaan dagiti nadadael a classrooms. Agdagup iti P158.2 billion ti budgetna iti daytoy a tawen 2009. Nupay makuna a bassit laeng ti budget a nailatang para iti pannakatarimaan, pannakabangon kadagiti klasrom, rumbeng laeng koma a maiprioridad dagiti lugar a dinalapus ti bagyo, nangruna kadagiti lugar a nasulinek ken narigat ti lugan lalo no tiempo ti matutudo.
Saan koma a dagiti agbasbasa nga ubbing ti agsagaba gapu iti pannakabaybay-a. Saan koma nga ipalubos a mas lalo pay a dumakkel ti bilang dagiti saan nga agis-iskuela nga ubbing gapu laeng iti kinaawan ti siled nga inda pagsursuruan.
Laglagipen a dagiti ubbing ti sumaruno a lider iti pagilian ket nasken a mamulida iti nasayaat nga adal ken sursuro.#


text:
San Juan, Ilocos Sur – Boluntario a simmuko itay nabiit ti agassawa a miembro ti New Peoples Army (NPA) babaen ti negosasion nga insayangkat ti local chief executive ken ti hepe ti polis ditoy.
Simmuko ni Alfredo Dulatre y Quinonez, alias “Digma”, “Aljon”, “Abante", ken “Kidlat”, 37, tubo iti Barangay Mabbayad, Echague , Isabela, ken ni Crisanta Subac Dulatre alias “Digna”, “Dora”, “Dana”, “Chona”, “Janice” , 30, ken tubo ti Pinili, Abulog, Cagayan ken agpadpada a residente iti Barangay Nagsupotan ditoy ken miembro iti Samahang Yunit Propaganda (SYP), Southern Front, Cagayan Valley Regional Command.
Mapapati nga agdakdakiwas ti nadakamat a grupo iti Jones, San Agustin, San Guillermo ken Echague iti met laeng Isabela.
Indauluan ni Mayor Benjamin Sarmiento ken Chief of Police, PC Inspector Benjie Tremor ti negosasion iti isusuko dagiti dua babaen ti intelligence operation a nagtinnulongan ti PNP ken Philippine Army a nakabase ditoy kalpasan a napatalgedan a kameng dagiti Dulatre iti NPA.
Tawen 2000 pay laeng idi kimmappon dagiti dua iti NPA.
Kinunada a napilitanda a simmuko maigapu iti rigatda nga agalis-alis iti kabambantayan.
Adda ita dagiti agassawa iti ikut ti polis ditoy.#


text:
Nagunggon. Nagmulagat. Dagiti dadakkelna ti adda iti siledna.
“Nagtagtagainepka, Barok,” kinuna ti amana.
Nagmalmalem a pinampa-nunot dayta ni Itong. Ania ti kayat a sawen ti timek? Agpayso ngata adiay?
Nangarruba idi agalas-singkon. Agkakaribuso dagiti kapurokanna idi makagteng iti balay da Jingle a kasinsinna. Agbulbullagaw gayam ti agpito ti tawenna nga anak daytoy.
“Mangayabkayo iti traysikel!” adda nagkuna. “Agkombulsionen ti ubing!”
“Di met pay simmangpet dagiti kapurokantayo,” naisungbat.
“Mangkitakay iti bisikleta ta mapankay’ mangayab idiay haywey,” insuhestion ti sabali.
Di ammo ni Itong no apay ngem tinurongna ti kosina. Innalana ti sobra a gin ni kayongna. Nagpasalas. Pinidutna ti bassit a lana iti altar. Kasta metten ti kandela.
“Yegyo ditoy ‘ta ubing pangur-urayantayo iti lugan,” nabileg ti timekna. Kasla adda mangiturturong iti sawenna.
Nagkikinnita dagiti kalugaranna. Nupay masmasdaaw met, nagtungpal ti kasinsinna. Madandanagan daytoy a nangyasideg iti anakna.
Pinasgedan ni Itong ti kandela. Nangibukbok iti arak iti baso nga inyabayna iti kandela. Pinulsuanna ti ubing. Kinurusanna iti arak ti rabaw ti siko daytoy sana pinatedtedan iti pulsona.
Nasdaaw ni Itong ta adda metten makitana iti uneg ti baso ken iti pulso ti ubing. Agpadada. Napupok a pudot ti manglokloko iti kaanakanna!
Inagawaanna a pinatallikud ti ubing. Nangibukbok iti lana iti imana ket inilutna ti ulo daytoy agingga iti ngatuen ti lapayag. Sa inrusrosna ti dua nga urat iti agsumbangir nga abay ti duri. Namintallo nga inulitna.
Kalpasanna, timmakder. “Nalpasen,” kinunana. “Painumemto iti apaganem-em no agbirok iti danum,” kinunana ken ni Jingle.
Nupay sisisiddaaw pay laeng, impaimaan ni Jingle iti sensilio ti kasinsinna.
Inawat met ni Itong ti kurkurusna. Sinsao, nagawiden.
Idi dapadapen ni Jingle ti anakna, nasdaaw ta bimmaban ti gurigor daytoy. Umis-isem payen kenkuana.
DAYTA ti rugi ti panagagas ni Itong. Dina ammo ta kasla maipaltiing kenkuana no ania ti mayagas iti maiyeg kenkuana a pasiente. Kasla met x-ray wenno ultrasound ti panagkitana iti baso a nakargaan iti gin. Makitana ti naguneg ti pasiente. Maibagana no ania ti sakit daytoy. Makitana met no ranggas wenno nakadalapus ti ramut ti sagubanit.
Naynay nga umuli iti bantay ni Itong tapno agala kadagiti ramut ken tubbog ti lanlanut nga aramidenna nga agas. Kudkodenna dagitoy iti pino ket atay-atayenna segun iti klase ti sakit a maagasanda. Sakit ti ulo, trangkaso, panagbubussog, dinanum ti darana, narugit ti darana, ulaw, ebbal ken no ania la ditan.
Masmasdaaw dagiti pasientena ta uray dida sawen ti nasakitda, maibaga ni Itong. Ken adda agas nga itedna kalpasan a mailutna dagitoy. Maibagana pay ngamin ti immunan a naibaga ti doktor!
Dita a nagbilibda kenkuana. Nagangayanna, immadu ti pasientena. Itong Albulario, kunkunada kenkuanan.
Ti pagsayaatanna, umim-imbag met dagiti pasientena.
Ti pay ayatenda kenkuana, naangaw ket dina kedkedngan ti itangdanda. Makaammon dagitoy a mangipisok iti inaramidna a pagikkan a sinuratanna iti Donation Box.
Iti tunggal malem, di maliwayan ni Itong ti agyaman iti Dios iti inted daytoy a talugading kenkuana. Adu ti matultulonganna a kailianna. Adu payen ti agpapaagas kenkuana a taga-kabangibang nga ili.
Gapu itoy, nailiwliwagna ti napasamakna iti ayat. Nagsublin ti dati a riknana. Saanen a mayang-angin. Ammona itan ti sungbat dagiti saludsodna.
Saanen nga Itong Albulario ti awagda kenkuana. Binuniagan ni Mang Dexter iti Ago Bendito ta imbasarna iti teleserye iti telebision nga Agua Bendita. Napalaingna ti ulaw-ulaw daytoy. Agtutukel ngamin ti darana ket di makataray kadagiti urat isu nga agkurang iti oksiheno a mapan iti utekna ken kadagiti matana. Inikkanna daytoy iti napait a napulbos a lanut a pagdalus iti dara. Kalpasan ti makalawas, saanen a dimmukduko ti sakitna.
Maysa a malem, intarayda kenkuana ni Nana Inyang. Nakusbo kano lattan a makisarsarita. Nahayblad, a, adda nagkuna.
Sinantiguarna. Nagbara ti urat iti teltelna ta inappelan ti nagbalay a dara. Pinardasanna nga inrusros daytoy. Di nagbayag, nagmulagaten ni Nana Inyang. Napalalo ti yaman ni Charm nga itay pay a sangit a sangit ta impagarupna lattan a matayen ti inana.
“Dikay’ unay iti taba, Nana,” imbalakadna. “Agsublikayto no bigat ta sandokenka tapno maikkat ti gita ti lamiis nga adda pay kenka.”
“Agyamanak, Barok,” ki-nuna daytoy. “Mano ngay ti itangdanko kenka?”
Pay man ta angawek, kinuna ni Itong iti nakemna. “Asawaek koma ti balasangyo, Nana,” kinunana yantangay adda met marikriknana nga ayat kadaytoy.
“Mayat la ketdi,” dina ninamnama a sungbat ti baket kenkuana.
Idi kitaenna ni Charm, awan ti reklamo daytoy.
Inkallaysa ngarud ni Itong ni Charm. Napalalo nga apal ni Mang Dexter kenkuana ta agpayso met a materiales puertes ti naasawana.
Pinagawid la ket ngarud ni Mang Dexter ni baketna. Agbabaiak no dika agawid! impangtana kano pay. Kalpasan ti makabulan, aginawen ni baketna nga agtawen iti kuarentay sais. Menoposal beybi, kinunkunada.
Di met nagpaudi ni Itong. Nakabukel a dagus! Ikarkararagna ta lalaki koma tapno addanto agtawid iti kina-Ago Benditona.#


text:
Ababa a Sarita ni Jaime M. Agpalo, Jr.
**sampel ti counter clockwise structure wenno immatras a sarita
“’Ninana, isuda la ketdi!” inradies ni Doming ti misuotna. Imbaniekesna ti semsem ken suronna. Minulagatak met ken agsalsaludsod dagiti matak no asino dagita a mammapatay nga atapenna.
“Adda tallo a lallaki a limmabas itay mapanak mangruot iti minaisak dita linapogan. Nakaiggemda amin iti eskopeta, ken adda tallo a manganup nga asoda.”
Dagiti la ketdi dayo a mangnganup iti banias ken taga-kabangibang nga ili. Masansan ngamin nga arogenda ti kakaykaywan-kinawayanan iti amianan ta dita ti apon dagiti banias, dagiti nagduduma a billit ken beklat.
“Sadino ti nagturonganda?”
“Dita kakaykaywan dita amianan, ‘nong!”
Sintagari, kellaat nga immulo ti agburburek a darak. Pinanawak lattan ni Doming. Kinamangko ti dram a pagipempempenak kadagiti kostal ken siguran iti sirok. Inruarko ti iduldulinko a baby armalait ken imbulsak ti maysa a magasin a napno iti bala kalpasan a nasalpakak iti maysa pay a banana type a magasin. Nagdardarasak a rimmuar. Nalabsak ni Doming a nakatakder iti ridaw nga awan ti arimekmekna. Kinamangko ti kakaykaywan. Talaga a pumatayak. Ibalesko ni Sultana!
Ngem diak nasarakan dagiti nadangkok a tattao – ta ipainumko koma met kadakuada ti bukodda a sabidong. Naglikmutlikmotak, ngem napaayak iti gagarak. Nagturongak iti linapogan a bitbitko pay laeng ti armas, ngem awan ti tao a nasarakak. Nagsubliak manen iti kakaykaywan. Iti nalabes a pungtotko nga awan a pulos ti tao a nasarakak, nagikkis ti immalingawngaw a rapido. Naulit ken naulit.
Nasangpetak ni baket a kustuonay ti iriag ken bassawangna a nakapetpet ti kanawanna iti putan ti badang. Ab-abbongannan iti sako ti bangkay ni Sultana. Sumagmamanon dagiti lallaki iti purok ti immasibay iti paraangan. Dagiti laeng matada ti agsasarita.
“Di pay la koma mabtak ti aproda ken mabriat ti dalemda dagiti ‘nimal nga akin-aramid, pwe! No maammuak la no asinoda dagita nga ‘nimal, tagbatagbatek ida!” uray la nagikkis ti imsiag a lata ti Nido a kinugtaran ni baket ket nanabraang iti naurnong a binalsig a pagtungo iti sirok ti bayyabas. Binay-ak lattan ni baket, ket napankon indulin ti paltog.
Nakangngegak iti sumungad a motorsiklo manipud iti bit-ang iti laud. Rimmuarak. Ni Nestor a kayongko – maysa a polis ken naidestino iti ilimi.
“Nangiyasakaysa met? Tay sa met armalait ni kayong daydiay nagparakapak?” kinunana a nalabit a nangngegna la ketdi ti parakapak itay.
“Ni Manong Ben,” insungbat ni Doming, “adda nangoskopeta ken Sultana.”
“Ania?” iniddep ni Nestor ti motor. Kinitana ni baket a tumanabutob a mangisimsimpa ti abbong ti bangkay. “Kayatyo a sawen, natayen?”
Awan ti nagtimek kadagiti nagsaludsodan.
“Sinal-it dagita a tattaon, ‘ya! Dika pay la ket pinaratupot met ida!” makaunget metten ti kayongko.
“Awan met ngarud ti nakakita iti aktual a napasamak. Ngem adda tallo a mangnganup iti banias a limmabas iti purok – dagiti sigud nga umar-arog. Nalabit a sinurotna ida dita kakaykaywan,” kinuna ni Doming.
Manipud iti bit-ang iti laud, nakitak nga agdardaras nga agtartaray nga agturong iti balay dagiti dua nga annakko nga agis-iskuela iti elementaria – agarup a tallo gasut a metro ti kaadayona – gred tri ken gred paib; ti inaunaan, ni Albert, ket addan iti maikadua a tukad iti sekundaria ken agbasbasa idiay Narvacan Catholic School iti ilimi. Nalabit nga adda nangipakaammo kadakuada wenno nakaammuanda a natayen ni Sultana; ta kadagitoy nga oras ket tiempo pay la ti recess-da. Napatilmonak ta agrungaaben iti uray la ni Junjun nga immasideg iti naabbongan iti sako a bangkay. Inikkatna ti sako ket nagparintumengen a mangar-arakup ken ni Sultana. Kustuonayen ti anug-og ti buridekmi. Iti ruangan, immasngaad met ni Aprilene ti anug-ogna. Madlawko a saan nga ammo ti inada ti aramidenna iti dayta a kanito ta pumanagna a tumanabutob ken petpetna pay laeng ti badang. Dadakkel ken nauuneg dagiti angesko!
Kinamangko ti kulongan dagiti manok ket nangkemmegak ti maysa kadagiti palpalukmegenmi a dumalaga. Kinamangko ti ummong dagiti lallaki, ket binilinkon da Doming a partienda ti manok ta sapsapurikitenmi ta adda pulotanenmi. Inyawatak iti nabukel a dua a gasut a pisos ni Carlo nga igatangna iti dadakkel a GSM Blue.
Nagtitinnaliawda. Dagiti laeng matada ti agsasarita.
“Saantayo a partien ni Sultana ta imbilangmi a kameng ti pamiliami.” impalawagko. “Tulongandak man ketdi ta ikalitayo iti sirok ti langka.”
Nasakit unay ti nakemko, ta saankami ngatan a makataraken pay iti aso a kas ken ni Sultana. Naiborda iti nakem ken pusomi a sangapamilia ti imbatina nga imbag, sursuro ken lagip – ti aso ti kasayaatan a gayyem ti tao!
(Gibusna)


text:
1915
Ti 1915 ket maysa a kadawyan a tawen a nangrugi iti aldaw ti Biernes iti kalendario a Gregoriano.
Dagiti linaon
Paspasamak[urnosen | urnosen ti taudan]
Naipasngay[urnosen | urnosen ti taudan]
Marso[urnosen | urnosen ti taudan]
- Marso 23 – Vasily Zaytsev, tirador iti Sobiet (pimmusay 1991)
- Marso 27 – Robert Lockwood Jr., Amerikano a musikero (pimmusay 2006)
Hunio[urnosen | urnosen ti taudan]
- Hunio 10 – Saul Bellow, Kanadiano a mannurat (pimmusay 2005)
Agosto[urnosen | urnosen ti taudan]
- Agosto 29 – Ingrid Bergman, Sueko nga aktres (pimmusay 1982)
Nobiembre[urnosen | urnosen ti taudan]
- Nobiembre 30 – Emmanuel Pelaez, maika-7 a Bise Presidente ti Filipinas (pimmusay 2003)
Disembre[urnosen | urnosen ti taudan]
- Disiembre 15 – Magnolia Antonino, Filipina a politiko (pimmusay 2010)
- Disiembre 19 – Édith Piaf, Pranses a kumakanta (pimmusay 1963)


text:
SINAIT, Ilocos Sur – Sinerrek ti mannanakaw ti balay ti maysa a balo sadiay Barangay Pug-os ditoy nga ili idi rabii ti Marso 16 ket intarayna ti singsing ti biktima.
Segun iti blotter manipud iti polis ditoy, idi agarup 10:30 ti malem ti nadakamat a petsa, sinerrek ti nakabonite a lalaki ti balay ni Virginia Imperio y Corpuz, 69, balo, ket tinutokanna iti imuko ti biktima sana imbilin ti panangiruar daytoy iti kuartana.
Mapapati a nagpaarayat ketdi ti biktima a namkuatan ti suspek a nangitugtog ti ulo ti biktima iti diding sana dinanog daytoy ken pinorsar nga inuksot ti 21 karat a balitok a singsingna nga agbalor iti sumurok kumurang P5,000.00.
Kalpasanna, nagtaray ti suspek iti kusina sa naglibas nga immadayo.
Naipan ti biktima iti Sinait District Hospital para iti pannakaagas ti dunorna.#


text:
BANTAY, Ilocos Sur – Nagsasaruno a natay iti ospital a nakaiyalisanda dagiti tallo a trabahador a nauram gapu iti panagbettak ti tangke ti gas iti compound ti maysa a pasdek-negosio sadiay Barangay Paing, ditoy nga ili idi Hunio 6.
Pimmusay iti Baguio General Hospital ni Cesar Espiritu y Soles, 48, baro, refiller dagiti tangke, ken residente iti Barangay Anyo, San Fabian, Pangasinan idi Hunio 8; natay idi Hunio 9 ni Renato Paet y Lopez, 43, naasawaan, crane operator ken assistant mechanic ti Satrap Construction ken residente iti Barangay Tay-ac, Bantay, Ilocos Sur; ken idi Hunio 10 ni Moises Gadut y Forneas, 27, baro, helper, ken residente iti Barangay 9, Vigan City.
Immuna a naitaray dagiti tallo iti Metro Vigan Cooperative Hospital ket gapu iti nakaro a pannakauramda, naiyalisda iti Baguio City General Hospital and Medical Center ngem kaskasdi a dida nakalasat.
Sabali pay a trabahador, ni Raden Alporo y Alano, 39, naasawaan, refiller iti tangke, ti nagsagrap laeng iti minor injuries iti tengnged ken likud ti imana ket agpapaimbag iti Metro Vigan Cooperative Hospital.
Nadepdep dagiti apagbiit a simged nga LPG tanks babaen dagiti nagresponde a bumbero ti Bureau of Fire Protection, Bantay, JTC Mall ken PMFTC.
Segun iti inisial a panagimbestiga, kabayatan ti pannakaiyalis ti maysa nga LPG storage tank iti compound a kukua ti RKT Marketing a kukua ni Richard K. Tan babaen ti crane nga inopereyt ni Pablo Bermudez y Cabalo, 53, naasawaan, ken residente iti Barangay Sinabaan, Bantay, Ilocos Sur, naitupa ti drain valve ti tangke iti kongkreto a platform a nakaigapuan ti panagubona.
Naibilin iti operator ti panagsardengna ngem kellaat a bimtak ti agub-ubo a tangke a puon iti grabe a nakauraman da Paet, Gadut, Espiritu ken Alporo.
Saan pay nga ammo ti balor dagiti nadadael a sanikua ngem agtultuloy ti panagimbestiga dagiti otoridad.